2019 LETA LA NASYON PAR PREZIDAN DANNY FAURE Le 26 Fevriye 2019 - Speeches - State House Seychelles | Office of the President\nI en gran loner e en plezir pour mwan adres zot ozordi.\nAnsanm, koman en sel pep, noun gard lape, noun gard trankilite, noun gard stabilite e noun gard nou linite. Ansanm, noun kontinyen travay dir, noun kontinyen fer progre, pou anmenn nou pei kot i ete ozordi.\nPou ki leta nou nasyon i vinn pli solid, I enportan ki fondasyon nou sosyete I vinn pli solid. Lafanmiy i fondasyon nou sosyete. Pou kontinyen siport lafanmiy, nou bezwen ansanm adres plizyer size persistan ki pe afekte lafanmiy.\nLabi lalkol i enn sa size ki afekte lafanmiy. Promosyon lalkol, ler lavant lalkol, e lanvironnman kot nou vwar dimoun pe bwar dan en pti sosyete – tou sa I annan en lenpakt enorm lo nou zanfan ki pe grandi.\nMonn resevwar let sorti kot zanfan zot menm lo sa size lalkol dan zot fanmiy e dan lakominote. I kler ozordi, ki dan bann lakour kot i annan konsonmasyon lalkol ann ekse, zanfan i a risk.\nMoman inn arive pou nou pran bann mezir. Mon envit Lasanble Nasyonal pou fer zot kontribisyon lo la.\ni. Nou pou enpoz en moratoryonm apartir ozordi lo nouvo laysenns pour prodiksyon lalkol.\nii. I annan tro bokou promosyon e lavertisman lo lalkol. Sa i nesesit en kad ki kontrol promosyon e lavertisman ki nou permet pour lalkol.\niii. Nou annan en problenm de pliz an pli kot travayer pe raport travay anba lenfliyans lalkol. I annan en nesesite pou reviz lalwa lanplwa.\niv. Nou bezwen sanz fason ki nou takse prodwi lalkol. Nivo taks lo en kalite lalkol pou baze lo son konsantrasyon lalkol. Par egzanp, taks lo en labyer 5% i merit pli ba ki lo en labyer ki 8% lalkol. Taks lo en labwason ki annan 17% lalkol i merit pli o ki lo en labwason ki zis 7% lalkol.\nv. Apartir le 1er Zanvye 2020, laysenns pou vann lalkol pou nesesit en landrwa separe. Tou bann laboutik ki ozordi pe vann manze ansanm ek lalkol, zot pou ganny en an pou fer le neseser.\nvi. Lari Bazar i en landrwa popiler ki ganny frekante par bokou dimoun. Nou bezwen gard li konman en landrwa an sekirite e aksesib. Nou pa merit annan okenn laboutik ki pe vann lalkol dan Lari Bazar. Enn fwa ki laysenns vann lalkol sa bann laboutik i ekspire, Gouvernman pa pou renouvle.\nMon swe se ki le premye Zen sa lannen, ki lazournen bann Zanfan, laplipar sa bann mezir in fini antre an fors.\nEn lot problenm ki mon ti a kontan koz lo la ozordi, se labi bann zanfan. Nou zanfan i presye – se zot nou lavenir. Sa ki abiz nou bann zanfan, pe detri fabrik nou sosyete, e afeblir nou nasyon.\nStatistik resan sorti kot Zidisyer i montre ki dan sa dernyen dezan, Zidisyer in pas zizman lo 119 ka kot zanfan in viktim. Lafen lannen pase, ti reste ankor 55 ka dan prosedir Zidisyer. Sa se zis bann ka kin ganny raporte.\nI enportan ki nou konpran ki labi zanfan i annan en lenpakt lo son lasante emosyonnel, son lasante sikolozik, e son lasante fizik. E pli tar, i osi afekte son lavi adilt, son lavi profesyonel, e son lavi familyal.\nI enportan ki tou bann partener i travay pli pre ansanm pou ed bann fanmiy, e pou detekte sa bann viktim pli boner. I nou devwar si nou vwar e sispe okenn labi pou nou vinn devan e fer konnen lotorite a tan. Nou aksyon pou annan en gran lefe lo lavenir sa zanfan.\nEn lot size persistan ki pe afekte nou sosyete e lafanmiy, se drog. Kreasyon Lazans pour Prevansyon Labi Drog e Reabilitasyon en pti pe plis ki enn an pase ti avek bi ed nou dan sa batay kont drog. Progranm Methadone ti ganny entrodwir baze lo son nivo sikse dan lezot pei ki partaz serten similarite avek nou.\nAn rezilta sa bann entervansyon, nou’n vwar plizyer progre ozordi. I nepli egziste en ‘backlog’ demann pour bann dimoun al lo tretman. Ozordi, a ler aktyel, i annan 2 mil endividi kin anrezistre lo sa progranm avek Lazans pour Prevansyon Labi Drog ek Reabilitasyon. Sa 2 mil i pa zis bann sif. I bann dimoun reel. Nou konn zot. Nou pe travay avek zot. Nou pe donn zot en dezyenm sans dan lavi.\nSelon statistik resan sorti kot Lazans pour Prevansyon Labi Drog e Reabilitasyon, to retansyon bann dimoun ki pe swiv sa progranm i plis ki 80 poursan.\nSerten partisipan lo sa progranm pe aprezan trouv lanplwa formel atraver progranm Unemployment Relief Scheme. Mon anvi remersye tou bann anplwayer ki pe anploy sa bann sitwayen. Zot konpasyon i byen ganny apresye.\nParey zot deza konnen, Gouvernman pou konstrir en Sant Reabilitasyon Cap Ternay sa lannen. Ozordi, mon ti a kontan anonse ki sa sant pou ganny finanse antyerman par Gouvernman Emirat Arab Ini.\nAn plis, nou pe osi ganny sipor Lotorite Franse e Linyon Eropeen, pou devlop en progranm konpreansif avek bi re-entegre bann partisipan dan lanplwa, pou ki zot vin bann manm pli prodiktif dan nou sosyete.\nMsye Speaker, en lot problenm persistan ki mon ti adrese dezan pase, se lapovrete. Mon kapab dir ozordi, ki nou annan en meyer sistenm kordinasyon ant tou bann lazans konsernen. Swivan en survey konzwent ant Biro Statistik e Biro Aliviyasyon Lapovrete, nou osi konn bann fanmiy kin ganny klasifye konman pov.\nSa survey i demontre ki se pa zis en mank larzan ki fer dimoun pov. Se pou sa rezon, ki depi lannen pase, nou pe asiste bann fanmiy vilnerab dan en fason pli kordinen, e lasistans pa toultan finansyel.\nPUC pe al entrodwir en pre-paid meter pou fasilit lasistans ki fanmiy i gannyen pou zot depans elektrisite. PUC pou entrodwir sa bann meter apartir Zilyet sa lannen.\nNoun travay avek STC pou ki sa bann fanmiy i ganny en porsyon zot lasistans lo en kart STC apartir mwan prosen.\nSurvey in osi montre nou ki i annan dimoun ki merit ganny asiste, me zot pa konnen lasistans i la pou zot. Pou adres sa defi, noun pran en rol pli pro-aktif pou idantifye bann fanmiy ki bezwen nou lasistans, e travay pe osi ganny fer pou idantifye fanmiy ki a risk.\nSa lannen Gouvernman in bidzet 20 milyon roupi ki pou al anver reparasyon lakaz kin fini ganny idantifye, e ki zot kondisyon i dan en move leta.\nDan mon ladres lo Leta la Nasyon, an 2017 e 2018, mon ti dir ki sitiyasyon lakaz i en vre problenm pour nou pei. Ozordi, an 2019, malgre ki sitiyasyon lakaz i reste touzour en defi, nou pe fer progre.\nAn 2017, mon ti anons en progranm tre anbisye pou fer 24 lakaz dan 24 distrik dan 24 mwan. Anbisye an term resours finansyel, me osi anbisye an term resours imen, lo kote gouvernman e osi lo lapar kontrakter.\nVwala progre ki noun fer:\ni. 178 younit in konplete dan 5 distrik.\nii. 355 younit i ankor anba konstriksyon dan 16 distrik e travay pou ganny konplete avan lafen lannen. Retar in koze prensipalman akoz akse lo later kin bezwen ganny negosye.\niii. Dan 4 distrik nou pa ankor mobiliz kontrakter pour diferan rezon. Teren Bel Ombre in pli difisil ki nou ti ekspekte e in neseser pou re desinn plan. Les Mamelles e Glacis, Gouvernman in ganny retar pou negosye teren. Tandis ki Cascade, retar in vinn dan relokasyon Dog Unit e bann fasilite Lapolis PSSW. Malgre retar, Gouvernman i anvizaze konmans sa bann proze avan lafen lannen e sa 100 younit pou pare lannen prosenn.\nEn nouvo progranm ki monn ganny sipor Gouvernman Lenn, i konsern konstriksyon 3,000 lakaz. Nou pou konmans konstriksyon 600 lakaz dan 16 distrik sa lannen.\nApart ki konstriksyon lakaz, Gouvernman in osi etablir en sistenm pwen pou lakaz. Sa sistenm pwen ki transparan e pli zis, i annan pou bi priyoritiz bann ka. Depi ki sa sistenm in ganny etablir an 2017, 174 fanmiy in ganny zot lakaz.\nI osi annan bann ka, kot fanmiy i apros Gouvernman avek difikilte ki zot pe gannyen. Later in ganny anrezistre lo zot, me zot napa mwayen finansyel pou konstrir en lakaz e zot sitiyasyon finansyel pa permet zot ganny en loan avek labank. Pou sa bann ka, Gouvernman pou entrodwir en nouvo progranm. Gouvernman pou konstrir lakaz lo zot later dapre son standar. An esanz, depandan lo grander later, Gouvernman pou konstrir enn oubyen de younit an plis, pou ki lezot fanmiy i osi ganny asiste.\nMsye Speaker, mon osi anvi felisit nou bann fanmiy kin konstrir zot prop lakaz e sekter prive ki’n konstrir lakaz pou lwe. Statistik sorti kot Lotorite Planning i montre ki dan sa dernyen 5 an, lakantite laplikasyon pour konstriksyon lakaz ki’n ganny soumet, in ogmante par anviron 25% par an an mwayenn. Pandan sa dezan kin pase, sa lotorite in donn laprouvasyon 1,571 aplikasyon. Sa sif pa enkli proze lakaz gouvernman. Atraver Labank Santral, nou vwar ki lannen pase, valer “loan lakaz” dan sistenm banker pour bann endividi ti mont par 32%.\nI pran bokou sakrifis pou konstrir en lakaz. E sa logmantasyon i montre ki zefors pou amelyor sitiyasyon lakaz i sorti kot fanmiy e kot sekter prive osi. Sak lakaz ki ganny konstrir i ed nou sitiyasyon lozman.\nOzordi, HFC i dan en pli bon pozisyon finansyel, e enn bann rezon se ki en gran mazorite fanmiy ki pran loan i repey byen e a ler. Mon remersye zot.\nAn rezilta sa, en nouvo mezir ki pou antre an fors apartir le premye Zilyet sa lannen, se pou HFC ogmant lakantite lannen pou repeyman en ‘loan’ pou sorti 23 an pou vin 30 an. Sa swa pou ganny ofer pour nouvo kliyan e osi pour kliyan ki deza annan loan.\nI annan fanmiy ki annan later, me ki napa mwayen finansyel pou fer ‘survey’ lo zot later. Sa i vedir ki zot pa kapab donn en morso zot zanfan, pou ki li i kapab pran en loan e konstrir en lakaz lo la. Swivan nou diskisyon, HFC pou entrodwir en nouvo kalite loan pou survey, pour ki sa problenm i ganny rezourd. Sa fasilite pou konmanse apartir le premye Zilyet sa lannen.\nNou’n osi diskit avek HFC lo size bann fanmiy ki deza annan en lakaz, me ki zot lakaz i bezwen en pe reparasyon. HFC i deza annan sa ki nou apel Home Improvement Loan. Me apartir le premye Zilyet sa lannen, HFC pou kree en fasilite spesyal pour son bann kliyan ki’n ek li pour plis ki 12 an.\nGouvernman in re-egzamin sa sistenm pwen pour later. Dan nouvo revizyon, abilite finansyel bann aplikan in ganny revize pou sorti 800, 000 roupi pou vinn 550, 000 roupi. Sa sanzman I osi annan en lenpak lo nivo saler sa aplikasyon. Dezormen, sa nivo i sorti 15,000 roupi pou vinn 12, 000 roupi par mwan. Pour bann aplikasyon kot saler I pli ba, Minister pou pran an konsiderasyon zot savings. Pour bann aplikasyon kinn fini kalifye pour en morso later, sa bann revizyon pa pou afekte zot.\nKriter zestyon apre ki aplikan in ganny alokasyon pou reste strikt – set a dir konstriksyon lakaz avan en peryod 5 an.\nFrer ek ser Seselwa, pri lavi i en size ki ganny diskite souvan. La mazorite keksoz ki nou konsonmen isi Sesel i ganny enporte – ki swa manze, lenz, karbiran, e lekipman. E letan nou enport keksoz, koman en pei, nou pa kapab etablir son pri.\nPar kont, i annan bokou mezir ki gouvernman in pran dan lepase pou ed fanmiy kapab fer fas avek zot bann depans. Sa bann mezir ki reste an plas ozordi i annan en lenpakt lo bidze gouvernman, anyelman.\nAnnou ansanm rapel bann mezir ki noun pran pou adres sitiyasyon kou lavi.\nTaks lo plizyer santenn prodwi in ganny abolir – enkli lavyann, legim, fri, juice, dizef, latizann, e pli resaman, noun tir VAT lo bwat ton.\nPandan sa dernyen 6 an, depi 2012, STC in gard menm pri lo sa lalis komodite swivan: lantiy, lafarinn, disel, disik, margarinn, delwil tournsol, diri, dile an poud, dile ti baba, ponm, zoranz, zonyon e ponm de ter. Noun gard menm pri lo sa bann prodwi lo Mahe, lo Praslin ek lo La Digue. Sa langazman i koute e i en depans annyel; a en valer 35 milyon roupi lo lapar STC lannen pase.\nDan nou zefor pou fer sir ki pri karbiran lo Praslin ek lo La Digue i reste parey lo Mahe, SEYPEC pou kontinyen abzorb sa kou. Lannen pase sa kou ti plis ki 30 milyon roupi.\n98% travayer in ganny en benefis swivan revizyon dan lalwa Personal Income Tax. Sa i en mezir ki kout plis ki 450 milyon roupi tou le lannen. Sa larzan ozordi i reste dan pos travayer.\nI enportan ki nou reste okouran ki Gouverman inn fer. Zis sa 3 progranm: STC, mentenir pri karbiran lo Praslin ek La Digue, ek Personal Income Tax, i kout Gouvernman en sonm o mwen 515 milyon roupi direkteman lo rediksyon pri lavi sak lannen. Sa pa enkli lasistans dan domenn tel ki lozman, SPTC e lezot lasistans endirek tel ki tarif pour delo ek tarif elektrisite pour lakaz.\nLogmantasyon dan pansyon retret pour dimoun aze, trezyenm mwan saler kin ganny garanti dan Lalwa Lanplwa, e logmantasyon dan saler minimonm, i osi trwa lezot mezir.\nEn lot mezir ki mon ti a kontan anonse ki pou ed lafanmiy se en rediksyon dan pri gas. Sa pou sorti 17 roupi par kilo pou vinn 15 roupi par kilo. Pou en boutey gas 9 kilo, sa i vedir en rediksyon sorti 153 roupi pou vinn 135 roupi. Sa pou pran lefe apartir le 15 Mars sa lannen.\nMsye Speaker, parey zot konnen, i annan en maksimonm lo pansyon ki en dimoun i gannyen avek Fon Pansyon Sesel. Monn demann Fon Pansyon Sesel pou konsider lentrodiksyon en pansyon minimonm pour son manm.\nMsye Speaker, leta nou nasyon i osi depan lo leta lasante nou pep. Nou bann maladi ozordi i konparab avek bann pei avanse dan lemonn. Nou sistenm lasante i annan en bon nivo performans lo tretman maladi. Me nou defi ozordi, se prevansyon.\nDan lepase mon ti liste nou bann aki, tel ki nivo vaksinasyon, kantite lannen ki dimoun i viv, e plizyer lezot. Tou sa i tre byen, me avek sa bon swen lasante, i annan responsabilite.\nFason ki sakenn de nou, nou anmenn nou lavi ozordi i en gran fakter nou kondisyon lasante demen.\nKonplikasyon liye avek dyabet e maladi kardyovaskiler i pli gran lakoz lanmor dan nou pei ozordi. Trwazyenm lo sa lalis se kanser.\nDyabet e maladi kardyovaskiler i etrwatman liye avek nou stil lavi. Sa i vedir keksoz ki nou manze, ki nou bwar, lakantite legzersis ki nou fer e plizyer lezot. I enportan alor ki nou mazin byen lo kalite e lakantite keksoz ki nou konsonmen. I enportan ki nou fer letan pou fer legzersis.\nSa lannen, Gouvernman pou entrodwir nouvo pratik pour prevansyon. Serten maladi, enkli serten kanser, i eriditer. Pour sa bann maladi eriditer, Gouvernman pou etablir en sistenm pou demann fanmiy sa dimoun kin ganny detekte avek sa maladi pou vinn fer tes. Deteksyon boner i kapab fer la diferans ant lavi ek lanmor.\n‘Overseas Diagnosis and Treatment Board’ inn ganny etablir anba lalwa ‘Overseas Treatment Act’, e se sa Board ki determin lekel ki bezwen en swen lasante a letranze. Zis lannen pase, 211 pasyan ti ganny tretman a letranze, a en kou 37.6 milyon roupi. Ladan, ti annan 47 zanfan.\nMon annan plezir anonse ki tre prosennman, nou pou lans en proze pou devlop en lopital spesyalize Providence. Gouvernman pou aste sa propriyete ki aktyelman pour Nouvobanq. Nou pou envit bann group lopital enternasyonal ki enterese pou envesti pou konplet sa proze. Lenfrastriktir ki asosye avek sa proze pou reste dan lanmen Gouvernman, e son laspe operasyonel pou ganny asire par en group spesyalize dan sa sekter.\nNou pou fer sa proze avek sipor Gouvernman Endyen pou nou kapab entrodwi bann servis spesyalize ki ozordi i nesesit anvoy dimoun a letranze pou trete. Par egzanp, sa lopital pou ofer tretman radyoterapi ki ganny servi pou tret serten ka kanser. Nou tou nou konsyan ki ka kanser pe ogmante dan nou popilasyon e sa demars pou ed nou adres sa dan en fason sistematik.\nSa proze i enn ki anmenn en nouvo dimansyon dan swen lasante ki disponib pour nou popilasyon. I annan osi bi pou kree loportinite ekonomik atraver tourizm medikal.\nMon remersye tou bann profesyonel e staff dan sekter lasante pour zot travay dir, devouman e langazman.\nLeta nou nasyon i osi depan bokou lo leta nou lanvironnman. Ansanm, nou bezwen kontinyen pran swen avek nou lanvironnman.\nNou bezwen kontinyen protez nou bann lespes rar e andemik, nou bann ekosistenm frazil e osi kontinyen zouir bann resours natirel dan en fason soutenab.\nDan sa lobzektif, Sesel pou kontinyen agrandir e osi azout bann nouvo landrwa proteze, an linny avek prezervasyon nou lanvironnman maren, pou adapte kont sanzman klimatik e devlopman nou lekonomi ble. Defi limero enn pour lemonn ozordi se sanzman klimatik. Isi Sesel i annan en gran lantouziazm parmi tou bann partener pou nou redwi nou lenpakt lo lanvironnman e amelyor nou konservasyon.\nLannen pase nou ti deklar 15% nou Zonn Ekonomik Eksklisiv konman bann landrwa proteze, e Gouverman inn donn son langazman pou ogmant sa ziska 26% mwan prosen. Ver Desanm 2020 nou pou ariv nou target 30%.\nFrer ek ser Seselwa, sa menm lanvironnman I osi enportan ki nou gard li touzour prop pour byennet nou lasante, nou bann viziter ki vizit nou e fitir zenerasyon. En lanvironnman prop i konmans avek sakenn de nou kot nou reste dan nou kominote, me osi dan landrwa piblik.\nDan sa zefor, lannen pase gouvernman in aprouv en nouvo polisi pour zestyon salte. Sa lannen, avek led Linyon Eropeen e Labank Mondyal, nou pou finaliz en plan daksyon a lon term lo zestyon salte.\nSa lannen Minister pour Lanvironnman e lazans pour lanbelisman e zestyon salte, pou konmans enplimant plizyer nouvo lapros e mezir. Par egzanp, ankouraz plis aktivite resiklaz pour bann boutey an ver e osi enplimant en proze ‘konverti salte a lenerzi’, an partenarya avek sekter prive.\nFrer ek ser Seselwa, krwasans ekonomik in kontinyen pandan sa dernyen lannen e nou reste lo en larout pozitiv. Avek sa krwasans i vinn en demann pour mendev, en fe ki mon ti fer resorti lannen pase. Dapre statistik pli resan pibliye an Desanm 2018 par Biro Statistik, ti annan an mwayenn 50,353 dimoun dan lanplwa formel. Sa sif i enkli etranze ki lo en permi travay.\nVer milye Fevriye, ti annan 22, 997 travayer etranze avek en permi travay. La mazorite sa bann permi i dan sekter konstriksyon, avek 6888 permi. Lotel e sekter tourizm i annan 3276 permi. Sekter komers i annan 977 permi.\nDan sekter byen etabli parey tourizm, nou vwar ki sa prosedir pou anploy etranze i mars byen e prosedir i ganny swiv. Anplwayer i etablir en kontra avek anplwaye anba sipervizyon departman lanplwa e departman imigrasyon.\nAnplwayer e anplwaye i konn zot responsabilite. Ler sa relasyon i mars byen tou le de kote i benefisye e i ed nou lekonomi.\nPar kont, letan dimoun i sey kas kontour, keksoz pa mars byen e malerezman, noun vwar serten lenstans resaman kot sa in arive.\nLetan napa kontra, dimoun i pran lavantaz lo zot prosen, sa i pa byen. Noun vwar lenstans kot serten anplwayer pa pe pey zot travayer. Sa i en leksplwatasyon.\nMon lans en lapel avek la popilasyon. Si zot vwar bann lenstans kot zot soupsyonnen anplwayer pe pran lavantaz lo son anplwaye, silvouple alert lotorite. Les nou konnen pou nou kapab pran mezir neseser. Lenportans se ki sa labi i ganny arete toudswit, e aksyon i ganny pran kont sa ki koupab.\nSif sorti dan Biro Statistik i osi montre nou ki nivo mank lanplwa i 3.5% - en sif ki vreman ba. Par kont, nivo mank lanplwa parmi bann zenn aze, mwens ki 25 an i 14.5%. Sa i o. I annan plizyer scheme ki Gouvernman in met an plas pou nou ede met zenn dan lanplwa.\nPar egzanp, Gouvernman i annan en scheme, My First Job, ki ede met zenn dan lanplwa letan zot fek fini zot letid pos segonder. Sa scheme pe mars vreman byen. Dan sa dernyen dezan, 1,481 zenn ti anrezistre lo sa scheme. Ozordi, selon statistik Minister Lanplwa, selman 8 ladan ki ankor pe rod en plas travay. Mon pran sa loportinite pou remersye bann lantrepriz e anplwayer ki pe servi sa scheme. I annan 175 anplwayer kin pran sa bann zenn dan sa dernyen dezan.\nEn lot progranm se ‘Reskilling’ ki ede donn dimoun lantrennman neseser pou ki zot kapab ganny lanplwa. Apartir le premye Avril sa lannen, i pou mandatwar pour tou anplwayer ki anploy travayer etranze lo GOP, pou pran bann zenn lo progranm ‘Reskilling’. Sa se avek bi ed Sesel dan nou zefor pou adres sitiyasyon mank lanplwa parmi lazenes.\nDan nou zefor pou nou adres mankman dan konpetans teknik, Gouvernman pe travay etrwatman avek Labank Mondyal pou nou annan en nouvo lekol teknik e vokasyonel lo Ile Soleil. Sa pou ganny devlope an partenarya avek sekter prive, e I pou ede prepar nou bann zenn pou zot pli byen entegre e kontribye dan devlopman nou pei.\nAn 2018, statistik sorti kot bann lazans lanplwa prive i montre ki sekter prive ti anrezistre plis ki 1,225 pos avek zot. Selon statistik Minister Lanplwa, an 2017 e 2018, lazans prive in met plis ki 2,089 dimoun dan lanplwa. Mon ankouraz dimoun ki pe rod lanplwa pou anrezistre avek Minister ou avek en lazans prive – pou zot ganny lasistans neseser pou ganny lanplwa.\nMsye Speaker, lakantite loportinite dan lekonomi an se moman, e lakantite lanplwa ki sekter prive pe kree – i anmenn mwan lo size ledikasyon. Selon statistik, 72% dimoun, zenn konman vye, ki pe ganny problenm ganny lanplwa, zot inn selman konplet letid segonder. Sa sif i demontre lenportans ledikasyon.\nLavites devlopman nou lekonomi i egzize ki nou bann zenn ki sorti dan lekol i pli byen ekipe pour lemonn travay. Ekipe an term konesans, ekipe an term konpetans, e ekipe an term latitid. I annan en gran lekspektasyon ki sistenm ledikasyon i reponn a sa demann toudswit, me sa i reste en defi.\nMalgre bann defi koman lenfrastriktir e mank ansenyan, i annan en gran zefor dan bann lekol e bann sant profesyonel pou reste touzour angaze. Mon remersye bann ansenyan e tou staff. Zot bezwen nou sipor kontinyel – zot bezwen sipor lafanmiy e zot bezwen sipor lakominote.\nGouvernman pou kontinyen donn tou son sipor anver lenplimantasyon Stratezi Mwayen-Term pour Ledikasyon 2018 a 2022, e Stratezi Devlopman Resours Imen 2018 a 2022, tou le de avek bi adres defi nou resours imen e bezwen nou lekonomi.\nI kler ozordi ki bann problenm dan lakour i annan en lenpakt enorm lo lanvironnman laprantisaz e performans nou bann zanfan. Sa i poz en defi reel pour nou sistenm ledikasyon. I enportan ki nou konpran ki ledikasyon i en responsabilite partaze. Ledikasyon i komans dan lakour. Paran i reste premye edikater zanfan.\nNou bezwen fer sir ki nou zanfan ek nou zenn pa zis aprann dan lekol, me zot aprann dan zot lakour e dan zot kominote osi. En lapresyasyon ek respe pour valer imen, respe pour lotorite, respe pour zot prosen – osi byen ki respe pour zot menm. Annou renouvle nou zefor pou fer sir ki nou zanfan i osi aprann nou kiltir e tradisyon Kreol ki sitan ris e ki en sours inifikater, e si nou pa fer atansyon, i pou sap nou.\nMinister Lafanmiy i annan progranm pandan vakans an se moman kot Sosyete Sivil e lezot partener minister i fer aktivite dan bann lekol. Apartir vakans Avril sa lannen, sa progranm pou ganny ranforsir par bann lazans gouvernmantal tel ki Konsey Nasyonal pour Spor, Konsey Nasyonal pour Lazenes, e Konsey Nasyonal pour Lar.\nSa bann Konsey ansanm avek lezot partener pou ogmant lakantite zanfan ki kapab ganny akse avek sa bann servis. Bi se pou donn zanfan en landrwa pozitiv pandan vakans – kot zot pe ganny loportinite pou devlop zot lekor e met zot lenerzi dan aktivite pozitiv.\nProgranm vakans a osi familyariz plis zanfan avek aktivite sivik. Par egzanp, dan sekter lanvironnman, nou vwar bokou lorganizasyon non gouvernmantal ozordi pe ede avek linisyativ lanvironnman dan domenn tel ki konservasyon e ledikasyon lo defi global ki pe menas lemonn. Nou vwar ki bokou sa bann lorganizasyon i ganny etablir e ganny zere par zenn, e ki sa bann lorganizasyon i annan bokou lenpakt. Sesel in fer bokou dan domenn lanvironnman, e mon fyer ler mon war nou zenn pe anmenn sa sekter an avan.\nSpor, Lar, Kiltir e Aktivite Sivik i bann lafors pozitiv dan nou lavi. Sa nouvo fason entegre nou bann progranm lo lapar sa 3 konsey nasyonal ki monn mansyonnen, ava kree sa loportinite adisyonel pou ogmant partisipasyon. Mon ankouraz nou zanfan e nou zenn pou servi sa bann aktivite pou gard zot lekor angaze dan en fason pozitiv.\nSa lannen i annan Zwe de Zil. An se moman, atlet i an plenn preparasyon e bokou pe servi sa dernyen 4 a 5 mwan pou entansifye zot preparasyon. Mon swet nou lekip bonn sans. Fer Sesel fyer an Zilyet sa lannen.\nMsye Speaker, serten landrwa i annan en gran valer leritaz pour nou sosyete. Enn sa bann landrwa se la promenad Beau Vallon kot nou annan Regatta tou le lannen. Pour plizyer deseni, sa later ti dan lanmen prive. Propriyeter in permet nou, ziska prezan, pou servi sa later pou fer plizyer aktivite.\nOzordi, mon tia kontan anonse ki Gouvernman in aste sa landrwa, pou ki nou bann zanfan, pti zanfan e aryer pti zanfan i osi kapab zouwir akse avek sa propriyete. Nou pou konstrir serten fasilite pou ki sa landrwa i pli konvenab pou nou bann fanmiy servi.\nFrer ek ser pep Seselwa, se nou ki fer nou lekonomi. Nou ki travay dan sekter lapes, tourizm, lagrikiltir, telekominikasyon, lekonomi ble, servis finansyel, konstriksyon, komers, pti biznes e plizyer lezot ankor.\nLeta nou lekonomi i stab. Nou pe pran swen avek zestyon nou lekonomi. Perspektiv krwasans ekonomik i reste pozitiv pour 2019, kot lekonomi i ekspekte kontinyen agrandir apre en lagrandisman 3.6% kin ganny estimen an 2018.\nNou dedikasyon e nou travay dir pe permet nou avanse. Aktivite tourizm in reste stab e sekter prodiksyon in agrandir. Par egzanp, statistik ofisyel i montre ki prodiksyon ton dan bwat in ogmante pou depas son pli o nivo prodiksyon, dan sa dernyen diz an.\nLannen pase nou ti akeyir 361,844 viziter, en logmantasyon 3% konpare avek 2017. Lakantite deviz ki sekter tourizm in anmenen par kont, li i ti ogmante par 16%. Statistik Labank Santral pe osi montre ki en pli gro porsyon sa reveni pe reste Sesel.\nNouvo kad klasifikasyon pour lotel pou antre an fors sa lannen, e prezans nou kiltir dan sa bann letablisman pou form parti kriter ki pou enflians ran en letablisman an term lar, lanmizik, la kwizin Kreol, e lezot. Sa a osi ede ogmant benefis ki sekter tourizm i anmenn dan lekonomi e ede avek prezervasyon nou kiltir.\nNou reveni deviz etranzer sorti dan lekonomi an antye ti ogmant par 12% lannen pase, ki reprezant 727 milyon dolar kin antre dan pei. Me nou konsomasyon I osi pe grandir. Preski menm la kantite deviz ki pe rantre dan pei, in osi kit pei par nou depans.\nDeviz kin sorti dan pei ti 701 milyon dolar an 2018 ki reprezant en logmantasyon 24% konpare avek 2017. Statistik Labank Santral i osi montre ki loan endividyel in ogmant par 13% dan sa menm peryod. Sa i montre ki demann i o dan lekonomi.\nMenm si ozordi lekonomi pe fer byen, letan nou regard otour nou, i annan bokou lensertitid dan lekonomi mondyal. Bann gran pwisans dan lemonn pe fer diskisyon e i annan gran diferans lo polisi komers antre zot. Pri karbiran pe kontinyen montre bokou volatilite. Lerop, kot la mazorite nou touris i sorti, pe osi pas dan lensertitid. An vi tou sa, nou bezwen reste touzour vizilan.\nBiznes aeryen enternasyonal i enn ki anmenn bokou risk e i pa en biznes ki fasil. Sirtou pour en pti lakonpannyen parey Air Seychelles, kot resours i limite.\nAn se moman, Air Seychelles pe pas atraver en legzersis transformasyon ki ti komanse lannen pase. Sa i enkli en lesanz 2 avyon pour 2 nouvo avyon ki pli efikas. Enn pou ariv an Zilyet sa lannen, e lot bonner lannen prosen. Sa i pou permet Air Seychelles konsantre son zefor lo larout rezyonal.\nSa plan transformasyon i bezwen sipor Gouvernman. San sa sipor, Air Seychelles ti pou vinn en lakonpanyen ki ti pou fer zis vol domestik e donn servis “ground handling” bann lakonpanyen enternasyonal ler zot apoz Sesel. Sa opsyon i enn ki ti pou pli profitab e pli senp, me i en opsyon ki ti pou fer Sesel vilnerab ekonomikman. Nou ti pou bezwen fye 100 poursan lo bann lakonpanyen an deor pou anmenn touris.\nLo en pwen stratezik, Gouvernman pa pare pou met pei dan en tel sitiyasyon.\nOzordi i annan bokou konpani aeryen ki vinn isi, me parey zot konnen, nou napa okenn garanti ki sa pou toultan leka. Avek nou lekonomi ki telman depandan lo tourizm, i alor tre enportan ki nou mentenir Air Seychelles touzour avek sa kapabilite pou fer vol enternasyonal. Air Seychelles i reste pour nou e lendistri tourizm, sa polisi lasirans ki neseser pou sof gard sa pilye nou lekonomi.\nMe lasirans i vinn avek en pri – i koute.\nDan en lanvironnman telman konpetitif kot menm bann gro lakonpannyen aeryen pe ganny difikilte pou reste ouver, i enportan ki nou kontinyen siport Air Seychelles pandan sa moman transformasyon.\nAlor, noun deside pou sibvansyonn Air Seychelles 6 milyon dolar par an pour sa prosen 5 an, apartir sa lannen. Etihad, ki partener Air Seychelles, in fini met tou son kontribisyon.\nMsye Speaker, gouvernman pe envestir dan lenfrastriktir pou permet sekter prive pozisyonn li lo bann lenvestisman lon term, e bann loportinite dan le fitir ki pou annan dan lekonomi. Mon rapel zot ki lenvestisman dan lenfrastriktir i en lenvestisman dan lefikasite biznes, e sa i en lenvestisman dan rediksyon kou lavi a lon term.\nAn se moman, i annan bann proze mazer ki dan staz avanse zot lenplimantasyon.\nEnn sa bann proze se agrandisman danm La Gogue ki pou kout 185 milyon roupi. Mon ti vizit danm La Gogue e vwar sa proze pou mwan menm. Nou pe ogmant oter sa danm pou li kapab tenir plis delo. Apre ki travay i konplete, kapasite sa danm pou ogmante pou vinn 1.6 milyon tonn delo, ki vedir 1.6 bilyon lit. Sa i reprezant en logmantasyon 600,000 tonn delo – ki vedir 600 milyon lit.\nPou annan en faz dan sa proze kot i pou neseser pou fer travay dan fon sa danm. Pour sa posib, tou delo pou bezwen ganny tire dan danm. Sa faz pou pran 2 mwan pou konplete, e dapre plan travay PUC, i pou konmans dan mwan Zilyet sa lannen.\nPandan sa 2 mwan ki travay pe deroule, nou servis delo pa pou alaoter ki nou abitye. Sa pou kree lenkonvenyans. An partikilye, zabitan dan Nor Mahe pou ganny afekte. Ozordi, mon demann zot konprenezon e korperasyon pandan sa peryod.\nI annan serten mezir ki mon ankouraz bann fanmiy pou pran, tel ki lenstalasyon tenk delo. PUC i deza annan en “scheme” pou ed dimoun finans zot tenk.\nDezyenm proze mazer i annan pou fer avek kapasite PUC pou transpor kouran lo en rezo 33,000 Volt, e osi donn li en larout alternativ pour distribisyon kouran. Parey nou’n remarke, sa rezo pe ganny enstale anba later, souvann fwa anba semen. Sa proze tre enportan pou minimiz risk koupir kouran.\nTransmisyon ot voltaz i osi ogmant efikasite – ki vedir PUC pou bril mwens karbiran pou prodwir elektrisite dan le fitir. Sa i bon pour nou lanvironnman e i osi redwir lakantite deviz etranzer ki nou depanse lo lenportasyon karbiran.\nAn vi devlopman sosyoekonomik dan was, les ek sid Mahe, sa proze a permet PUC fournir nouvo demann pour elektrisite dan mwayenn e lon term.\nBenefis i kler, me pandan ki sa proze ki pe kout 450 milyon roupi pe ganny enplimante, mon konnen i pe kree lenkonvenyans. Mon remersye tou dimoun pour zot korperasyon pandan ki sa travay pe deroule.\nLo La Digue, proze desarz kin fini konmanse, pou kout plis ki 200 milyon roupi. Sa proze i enportan pour soutenabilite La Digue. PUC pou osi enstal en kab elektrik ant Praslin ek La Digue pou amelyor servis elektrisite lo La Digue. Sa i a en kou 140 milyon roupi.\nSa 4 proze ki monn mansyonnen pe kout 975 milyon roupi. Gouvernman pe fer son mye an sa ki konsern lenvestisman. Me i osi kler ki striktir tarif ki nou annan ozordi, i annan son limitasyon. Komisyon Lenerzi pou fer en letid e soumet rekomandasyon lo en nouvo striktir tarif pour PUC.\nMsye Speaker, en lot proze mazer ki mon anvi adrese se proze Por Victoria. Lekivalans plis ki 65,000 “container 20-pye” i ganny mannye lo Por Victoria par an.\nOzordi, nou annan konzesyon dan Por akoz son limitasyon. Ler mon ti vizit Por resaman, monn vwar pou mwan menm travay ki Lotorite Por i bezwen fer. Sa se avek bi ogmant longer Por pou fer li enn ki 600 met longer, retir bann seksyon ki pa an bonn kondisyon, e ogmant siperfisi teren ki Por i annan.\nTravay konstriksyon pou konmanse an Fevriye 2020, e pandan ki sa travay pe ganny fer, pou annan konstrent dan loperasyon lo Por. Serten lazistaz pou bezwen ganny fer par tou dimoun ki servi Por – enportater, lazans, osi byen ki tou travayer lo Por.\nPou annan konblaz ki pou bezwen ganny fer, Por aktyel pou bezwen ganny kase, serten batiman pou ganny demolir, lespas pou bezwen ganny partaze avek travayer konstriksyon, landrwa mouyaz pou bato pou diminyen, e bokou lezot konstrent. Pou annan anviron 500 travayer konstriksyon lo sa proze.\nGouvernman pe pran otan mezir pou redwir lenkonvenyans. Noun agree ki SEYPEC i fer en mouyaz tanporer lo Zil Romainville pou ki bato karbiran pa blok Por.\nApre ki Por in ganny agrandi, bato pou kapab ganny desarze bokou pli vitman ki ozordi, e Por pou kapab mannye plis bato a la fwa. Tou sa pou fer li vinn pli fasil pou lenportasyon ki pou ede redwir kou lavi. I a menm ankouraz eksportasyon.\nAnkor enn fwa, mon remersye tou dimoun davans pour zot korperasyon pandan ki sa travay pe deroule.\nPor cargo lo Praslin pou osi ganny amelyore. Travay, ki estimen pou kout plis ki 120 milyon roupi, pe ganny fer an faz lo en peryod 5 an. Sa travay inn fini komanse e travay lo por li menm pou fini ver lafen sa lannen. Travay lo lespas ek batiman otour sa Por pou fasilit komers lo Praslin e osi ede redwi kou lavi pour Praslinois. Sa pou enkli fasilite warehouse e plis lespas pour ‘container’.\nLo La Digue, travay pou ganny fer lo por La Passe. Sa proze, ki pou kout 25 milyon roupi an tou, pou konmanse sa lannen. Travay pou konmans par fer lespas otour sa por vinn pli fon, e konstriksyon en miray pou ogmant lakantite lespas ki annan pou bato koste. Sa de travay pou fer li posib pou separ aktivite kargo ek aktivite pasaze, pou ki aktivite lo Por La Passe i vinn pli an sekirite.\nMsye Speaker, nou progre e nou prosperite i osi depan lo mentenir lord ek lape. Manda Lapolis se pou mentenir lord ek lape dan pei, prezerv sekirite entern, e pou fer fas avek kriminalite.\nAn linny avek sa manda, travay dan Lapolis inn ogmant bokou. Nou’n vwar en rediksyon 8% dan krim dan pei lannen pase konpare avek 2017. Nou’n osi vwar amelyorasyon dan lakantite ka kinn ganny rezourd par CID pandan sa menm peryod. Sa I ankourazan.\nKomisyonner Lapolis pe enplimant en nouvo plan ki apel ‘Back to Basics’. Bi sa plan se pou asire ki nou annan en lafors lapolis profesyonnel, angaze, e efikas; en lafors lapolis ki annan mendev kalifye. Lapolis pe kontinyen ranforsir son kapasite entern e zot pe kontinnyen anvoy zofisye Lapolis pou fer lantrennman a letranze.\nMwan prosen Servis Lentelizans Sesel pou ganny etablir la ki nou annan en nouvo lalwa. Sa pou ed Lapolis dan son konba kont trafik drog, krim organize, e la sezi bann byen malaki.\nMon lans en lapel avek tou bann lazans e tou sitwayen pou travay etrwatman avek Lapolis pou adres bann ka nwizans ki pe afekte nou kominote toulezour. Se selman atraver en partenarya pli solid e an travayan ansanm ki nou pou kapab atenn nou lobzektif. Nou bezwen travay ansanm pou mentenir lord dan nou pei pou ki tou nou sitwayen i santi zot an pe e an sekirite.\nMon remersye tou zofisye Lapolis pour zot travay dir. Reste touzour profesyonel, devoue, e angaze pou protez nou sitwayen.\nMsye Speaker, nou annan en gran Zonn Ekonomik Eksklisiv ki 1.37 milyon kilomet kare. Sa I reprezant plis ki 8,500 fwa siperfisi Mahe. Sesel pe kontinyen resevwar bokou sipor teknik ek finansyel pou ed nou pli byen enplimant nou stratezi sekirite maritim.\nAn sa ki konsern ladefans, Kos Gard pou annan en prezans permanan lo serten nou bann zil elwayen sa lannen. Sa i avek bi ranforsi proteksyon nou Zonn Ekonomik Eksklisiv, kot ozordi i annan lapes ilegal, trafik drog, e vol lo nou resours maritim.\nMon oule remersye tou manm Lafors Ladefans Sesel pour zot disiplinn, profesyonalizm e devouman.\nFrer ek ser Seselwa, pou nou pli kapab deservi nou sitwayen, Gouvernman ozordi i swiv prensip latransparans, bonn gouvernans e rann kont. Gouvernman pe met pli gran zefors lo rezilta, en pratik pli byen konni konman “Results Based Management”. Sa pratik pou akseler tou bann mezir ki nou anvi met an plas.\nGouvernman in fer bokou progre lo prose bidzeter anba sa travay “Results-Based-Management”. An rezilta, ozordi piblik pe ganny plis valer pour larzan ki Gouvernman i depanse. Nou pe osi fer progre lo nou abilite pour mezir e evalye performans dan en fason pli striktire. Me sa i pa sifi.\nNoun pran mezir pou ranforsi planifikasyon, en prose ki enkli preparasyon nou Stratezi Nasyonal. Nou pou ranforsi zestyon resours imen pou amelyor lefikasite e performans Gouvernman. Lenstiti Guy Morel pou annan en rol kapital dan formasyon e lantrennman bann travayer servis piblik. Nou pe diriz ver sa ki nou apel “Digital Government” ki a permet nou sitwayen ganny akse avek servis pli vit e pli efektiv. Nou pe travay an partenarya avek Labank Mondyal pou ki nou annan akse avek ekspertiz enternasyonal ki pou ed nou anmenn meyer rezilta pour Sesel. Mon remersye tou travayer servis piblik pour zot travay dir e devouman.\nAnnou kontinny sa parkour lo bonn gouvernans, latransparans e rann kont. Sa parkour malgre i annan parfwa lobstak kot lentere personel i vinn an zwe, i en parkour ki enportan nou kontinyen ansanm pou benefis Sesel.\nFrer ek ser Seselwa, se nou lepep Seselwa ki fer leta nou nasyon. Nou pei in antre dan en nouvo letap.\nDan sa letap, i tre enportan annan en balans ant kantite larises ki nou posede e larises ki nou kapab distribye, ant konsomasyon endividyel e konsiderasyon lezot ki dan bezwen, ant en o nivo lekspektasyon e kapasite realis pou zwenn sa bann lekspektasyon.\nPou nou al an avan dan sa letap, nou bezwen travay pou annan en vizyon kler konman en nasyon. Sa vizyon i en rezilta travay konsiltasyon avek tou bann partener dan nou sosyete. Nou vizyon i al ver en lavenir soutenab e enklisiv. Se sa “Vizyon 2033”.\nOzordi mon dir mersi, tou nou bann sitwayen kin partisip aktivman dan sa legzersis enportan.\nDan sa nouvo letap, nou pe fer bokou pou konstrir bann lenstitisyon. Pou fer sir ki bann lenstitisyon I protez laliberte, dignite, e drwa imen tou nou sitwayen. En letap kot nou konpar nou avek bann pei pli avanse. En letap kot nou tou, nou bezwen os nou standar e servis pou mont pli o, pou fer pli byen, me pou reste touzour imen, e gard nou konpasyon, gard nou lakey, gard nou limilite, e gard nou disiplinn.\nSa letap ki noun arive, nou vwar en louvertir. Lapres lib, lekspresyon lib, lespas pou – dan lord e lape – manifeste sa ki nou kontan, e sa ki nou pa kontan. Nou pe osi temwayn vre lafors nou konstitisyon kot I annan sa ki nou dir bann vre ‘checks and balances’ lo sa 3 brans ki form Gouvernman – setadir lezislativ, zidisyer e lekzekitiv. Me pou nou kontinyen avanse, I enportan ki nou sitwayen i kontinyen ganny ledikasyon e lenformasyon pou apresye pli byen bann fonksyon e manda nou konstitisyon, e bann lalwa ki etablir rol bann lenstitisyon.\nMedya I annan en rol pou li zwe, pou li balanse, pou li donn lenformasyon, e pou li edike.\nDan sa letap ki noun antre ladan nou osi temwayn en lot fenomen – e sa se rezo medya sosyal. En platform kree par teknolozi modern ki permet lekspresyon lib e lesanz pwennvi, ant pei ek pei, ant frontyer ek frontyer, ant zanmi ek zanmi, ant fanmiy ek fanmiy. Me la, I annan osi negativite e danze. Nou bezwen fer atansyon e i bezwen annan sirveyans bann paran lo aktivite bann zanfan.\nSa osi I vedir ki sitwayen pa kapab o non lademokrasi, servi son laliberte pou met nenport kwa lo rezo sosyal.\nEn post negativ i kapab bles santiman lezot dimoun, i kapab anmenn diskord dan lanfanmiy, i kapab afekte limaz Sesel, i kapab osi afekte nou larmoni e nou trankilite – ki enn nou bann pli gran aki koman en nasyon.\nNou pa devret met keksoz ki al kont lespri preanbil nou konstitisyon, kont parol nou linm nasyonal, kont nou bann bon valer ki nou krwar ladan, ki al kont nou lidantite ki nou’n forze ansanm.\nFrer ek ser Seselwa, nou pe kontinyen nou parkour ansanm.\nAnsanm nou pe progrese. Lo lendeks persepsyon koripsyon dan lemonn nou premye dan lafrik e 28enm dan lemonn. Lo lendeks kapital imen, nou premye dan lafrik e nou 43enm dan lemonn. Lo lendeks lasante losean, nou premye dan lafrik e nou 33enm dan lemonn.\nNou progre, frer ek ser Seselwa, pan ariv par azar. Nou progre se gras a nou travay dir ansanm. Ansanm, nou bezwen kontinyen valoriz en kiltir travay dir. Ozordi, mon dir mersi lepep Seselwa pour zot kontribisyon pozitiv anver leta nou nasyon e mon renouvle mon langazman pour kontinyen travay pour Sesel e pour tou Seselwa.\nSesel i reste touzour pli gran ki nou tou e mon demann Bondye pou kontinyen beni nou pei.


Seychelles Fire and Rescue Services Agency - Lentervansyon rapid SFRSA i eparny en lakaz kont dife\nLazans servis tenny dife ek sovtaz (SFRSA) ti bezwen entervenir yer apremidi pour tenny en dife okazyonnen par en kastrol lo en kouker dan en lakaz ki ti fermen Ile Perseverance.\nSa lensidan ti’n kapab vin grav si SFRSA pa t’in ariv atan.\nSete ver 3er edmi ki sa lazans ti ganny en kou-d-telefonn par vwazen pour lasistans e trwa masin tenny dife ti ganny deplwaye.\nEn zofisye tenny dife dan loperasyon ti dir ki ler zot ti ariv laba, ti annan loder brile ki ti pe sorti dan sa lakaz e vi ki lakaz ti fermen zot ti bezwen kas laport pour rantre. Zot ti reisi tenny dife dan sa kastrol ki ti’n brile konpletman.\nZofisye relasyon piblik kot SFRSA, Jones Madeleine, in lans en lapel ankor avek tou dimoun pour fer sir ki zot tenny tou lekipman -- karo, boulwar, kouker, eksetera. -- avan ki zot kit zot lakour.


Mesaz Minis Christian Lionnet alokazyon Lasemenn Labita -«Pran nou responsabilite pour nou akonpli plis ankor»\nMesaz entegral Minis Lionnet i lir konm swivan :\n«Selebrasyon Lasemenn Labita i donn nou en loportinite pour reflekte lo nou bann defi, sikse e responsabilitie sakenn de nou. Malgre bann defi tel ki limitasyon later e bidzeter, akse finansyel, kalite e kou konstriksyon, bokou in ganny fer e pe kontinyen ganny fer anver fasilitasyon akse nou sitwayen avek en lozman agreab.\n«Sa i reste konman en priyorite lo azanda nou gouvernman. Bokou plis i kapab ganny fer si sakenn de nou i pran nou responsabilite. Ou ki pe esper en lakaz ou swa en bout later, i ou responsabilite pour konmans fer ou seving anver ou lozman fitir. Ou ki’n deza benefisye, ou responsabilite anver ou repeyman lakaz ou lòn i primordyal e zis anver ou frer ek ser ki ankor pe espere. Sa enportater e konstrikter, i zot responsabilite e zot devwar anver zot pei e zot kliyan pour ofer en prodwi afordab ek en nivo kalite akseptab. Sa lenstitisyon finansyel, i ou responsabilite corporate/sosyal pour fasilit akse avek kredi afordab.\n«Nou tou nou annan en par pour zwe e kolektivman napa defi ki pa kapab ganny sirmonte. Nou osi bezwen sezi sa lokazyon pour reflekte lo leta nou bann labita an egzistans. En size ki preokip bokou kominote i bann aktivite anti-sosyal ki egziste dan bann kanton. En lakour e kominite sen kot bann valer moral i rennyen i lakle fondasyon bon devlopman en zanfan. Nou pa kapab toler fason fer en pti group minorite ki anpese ki respe, trankilite, lord sosyal e tolerans i egziste dan nou bann kominote. Se pour sa rezon ki mon pe demann Housing Finance Company (HFC) e byento PMC pour akseler bann progranm sansibilizasyon dan bann housing estate e pran aksyon neseser avek sa pti group minorite. Apre tou, en lakour i devret en landrwa kot nou santi nou ek nou fanmir an sekirite.\n«Mon lans en lapel avek tou bann lezot akter pour ede dan sa proze.\nPour sa lannen, tenm enternasyonal ki’n ganny adopte par Nasyonzini i – ‘Changing Cities, building opportunities ‘. Dan nou konteks lokal nou’n adopte tenm ‘Loportinite pour en meyer kominote’. Konstriksyon bann proze rezidansyel sosyal i pa ase, bon planifikasyon i neseser pour kree bann kominote agreab e soutenab. Bezwen tou kous popilasyon i devret ganny pran an konsiderasyon. Devlopman ki’n ganny planifye lo zil Perseverance i en legzanp ki ozordi i demontre benefis en bon planifikasyon.\n«Loportinite pour sekter prive partisipe pe deza ganny met an pratik, ek bann tender pour bann devlopman komersyal ki’n deza ganny fer. Travay i osi pe ganny fer pour konsevwar bann plan litilizasyon later pour tou le 25 distrik i osi kle pour asir en devlopman soutenab dan lentere nou fitir zenerasyon.\n« Depi mon apwentman koman minis, mon lanfaz in lo amelyor kalite servis ki nou ofer pep Seselwa. Mon’n ranforsi kondisyon e landrwa travay nou bann staf pour asire ki zot kapab donn en servis de ot kalite. Mon swe se ki sa servis i ariv pli pros avek nou pep. Sa pe ganny fer dan en premye tan par lentegrasyon teknolozi modern dan nou bann prosesis. Byento nou pou lans nou sit web ki pou fasilit akse lenformasyon pour tou manm piblik. Nou dan prosesis revwar sistenm soumisyon bann laplikasyon planing pour ki sa i ganny fer par internet. Enn fwa ki i ganny enplimante i pou fasilit e rakoursi letan ki i pran pour konsider en laplikasyon. Konzwentman travay pour reviz lalwa ki gouvern zesyon later e lotorite planing in deza konmanse.\n«Pour terminen, mon oule remersye tou bann travayer Minister Litilizasyon Later ek Labita, HFC e lotorite planing pour zot sipor e bon travay ki pe ganny fer malgre defi. Kontinyen servi zot karyer ek zot lekspertiz pour ede kree plis loportinite pour en meyer kominote. Bonn refleksyon e en bon semenn labita.»


LIR AN Acholi Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Dayak Ngaju Digor Drehu English Greenlandic Hmong (White) Iban Javanese Karen (S'gaw) Kazakh Kikongo Kimbundu Kisi Kreol Seselwa Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki\nZEOVA i oule son bann adorater i ere e viv anpe. I oule ki zot promot lape antre zot. Ler zot fer sa, i annan lape dan kongregasyon Kretyen. Sa lape i atir en kantite dimoun ver kongregasyon.\nPar egzanp, ler en bonnonm dibwa Madagaskar ti vwar sa lape ki annan parmi pep Zeova, i ti dir dan li menm, ‘Si zanmen mon deside pour swiv en larelizyon, i sa enn ki mon ti pou swazir.’ Avek letan, i ti aret ador bann demon, fer bann sanzman dan son lavi maryaz e konmans ador Zeova, sa Bondye lape.\nParey sa zonm, plizyer milye dimoun i vin dan kongregasyon Kretyen e ganny sa lape ki zot anvi. Me nou lir dan Labib ki si nou “zalou ek kontan dispit,” sa i kapab kas lanmitye e anmenn problenm dan kongregasyon. (Zak 3:14-16) Par kont, Labib i donn bon konsey lo konman pour evit sa bann problenm e pour ranforsi lape avek nou bann frer ek ser. Annou vwar ki mannyer sa konsey in marse dan serten ka dan lavi tou le zour.\nBANN PROBLENM EK BANN SOLISYON\n“Mon ti vwar li difisil pour travay dan lape avek en frer. En fwa ler nou ti pe dispit avek kanmarad, de dimoun ti antre e vwar nou pe dispit.”—CHRIS.\n“En ser ki mon ti abitye pres avek, en sel kou ti kas nou laranzman predikasyon. I ti aret koz avek mwan. Mon pa ti ni konnen akoz.”—JANET.\n“I ti annan trwa nou pe koze lo telefonn. Enn parmi sa de lezot i dir orevwar e mon ti krwar ki i ti’n koup telefonn. Mon ti dir en bann keksoz mal lo li avek sa enn ki ti ankor pe koz avek mwan, me sa premye dimoun pa ti’n koup telefonn.”—MICHAEL.\n“Dan nou kongregasyon, de pionye ti konmans ganny problenm avek kanmarad. Enn ti pe koz brit avek lot. Sa kankan ti dekourazan pour lezot.”—GARY.\nSa i pa paret bann problenm grav. Me sa bann sityasyon ti pou’n kapab fer serten sa bann dimoun soufer emosyonnelman pour en kantite letan e kas lape dan kongregasyon. Erezman, sa bann frer ek ser ti swiv bann konsey ki dan Labib e zot ti reganny lape parmi zot. Dapre ou, ki bann konsey Labib ki ti ed zot?\n“Pa pran lakoler avek kanmarad lo semen.” (Zenez 45:24, NWT) Zozef ti donn sa konsey saz son bann frer ler zot ti pe retourn kot zot papa. Ler en dimoun i pa kontrol son santiman e i fasilman ganny ofanse, en move sityasyon i kapab vin pli pir. Lezot i osi kapab ankoler. Chris i dir ki par ler i vwar li difisil pour annan limilite e swiv lenstriksyon. I ti anvi sanz son latitid, alor i ti demann leskiz sa frer ki i ti’n dispit avek. Apre Chris ti fer bokou zefor pour kontrol son lakoler. Ler sa lot frer ti vwar Chris pe fer zefor pour sanze, li osi i ti fer parey. Aprezan zot anpe anmezir ki zot servi Zeova ansanm.\n“En proze pa reisi si nou pa demann konsey.” (Proverb 15:22) Janet ti deside pour aplik sa verse Labib ler son zanmi ti aret koz avek li. I ti al koz avek sa ser. Janet ti demann li si i ti’n fer en keksoz pour ofans ouswa agas li. Premye kou zot pa ti santi zot alez. Me anmezir zot ti kontinyen koze e reste kalm, zot ti santi zot pli alez. Sa ser ti realize ki i ti’n mal konpran sa ki ti’n arive e ki anfet Janet pa ti’n fer nanryen pour ofans li. I ti demann Janet leskiz e aprezan tou le de zot zanmi avek kanmarad anmezir ki zot servi Zeova ansanm.\n“Alor, si ou pe anmenn ou lofrann devan lotel e laba ou mazinen ki ou frer i annan en keksoz kont ou, kit ou lofrann laba devan lotel, al fer lape avek ou frer.” (Matye 5:23, 24) Zezi ti donn sa konsey dan son Sermon lo Montanny. Apre ki Michael ti’n dir bann move keksoz lo sa lot frer, son leker ti fermal. I ti deside ki i ti bezwen fer tou sa ki i kapab pour aranz sa sityasyon. Alor i ti al kot sa frer e demann li leskiz. Ki ti arive? Michael i dir, “Mon frer ti pardonn mwan avek tou son leker.” Zot ti revin zanmi ankor.\n“Siport kanmarad, pardonn kanmarad sak fwa ki enn ant zot i ofans en lot.” (Kolosyen 3:12-14) Eski ou rapel sa de pionye ki ti dispit avek kanmarad dan predikasyon? En ansyen ti zantiman ed zot pour vwar ki zot ti pe ofans lezot e fer lezot santi zot mal alez. I ti rapel zot ki zot devret annan pasyans avek kanmarad e pour gard lape dan kongregasyon. Zot ti aksepte e aplik son konsey. Aprezan zot in byen e zot pres sa bon nouvel ansanm.\nSa konsey dan Kolosyen 3:12-14 i kapab ed ou pour annan limilite, pardonn en dimoun ki’n ofans ou e oubliy sa ki ti’n arive. Ki arive si nou’n esey pardonnen me nou pa’n reisi fer li? I annan en prensip dan Matye 18:15 ki kapab ed nou. Menm si Zezi ti pe koz lo bann pese grav, i ti osi dekrir en keksoz ki nou kapab fer ler nou annan en problenm avek en frer oubyen ser. Nou kapab al kot sa frer oubyen ser e esey rezourd sa problenm zantiman e avek limilite.\nI annan bokou lezot sizesyon pratik dan Labib. Laplipar zot i depan lo lespri sen Bondye pour ki nou kapab demontre “fri lespri sen.” Sa bann kalite i “lanmour, lazwa, lape, pasyans, labonte, fer sa ki byen, lafwa, ladouser, kontrol lo son lekor.” (Galat 5:22, 23) Zis mazin sa. En masin i mars byen ler son bann pyes in byen grese. Pareyman, i pli fasil pour regle bann diferans e annan en bon relasyon avek lezot ler nou demontre sa bann zoli kalite ki sorti kot Zeova.\nBANN DIFERAN PERSONNALITE DAN KONGREGASYON I ANMENN PLIS LAZWA\nSak dimoun i annan son prop personnalite. Nou bann kalite, fason vwar keksoz e fason eksprim nou lekor i diferan. Sa bann diferan kalite i donn nou lazwa e fer nou relasyon avek lezot enteresan. Par kont, nou bann diferan personnalite i kapab lakoz bann mal konprenezon ek dezakor. En ansyen eksperyanse ti donn en legzanp ki mannyer sa i kapab arive ler i ti dir: “En dimoun ki timid i kapab pas dan en moman difisil ler i pe pas letan avek en dimoun ki kontan koze e gayar. Sa diferans i kapab paret en keksoz ki pa enportan, me an menm tan i kapab anmenn problenm grav.” Eski ou krwar dimoun ki annan diferan personnalite pa pou zanmen kapab annan en bon relasyon avek kanmarad? Annou vwar legzanp de zapot. Ler nou mazin Pyer, nou kapab mazin li konman en dimoun ki ti toultan dir sa ki dan son lespri. Ler nou mazin Zan, nou kapab mazin li konman en frer ki annan lanmour pour lezot, ki reflesi avan i koze oubyen pran aksyon. Pyer ek Zan ti annan diferan personnalite. Me zot ti travay byen ansanm dan servis Zeova. (Akt 8:14; Galat 2:9) Ozordi nou osi nou kapab fer parey. Menm si bann Kretyen i annan diferan personnalite, zot kapab travay byen ansanm.\nKi arive si en dimoun dan ou kongregasyon i dir oubyen fer en keksoz ki irit ou? I ti pou bon pour rapel ki Kris ti mor pour sa frer zis parey i ti mor pour ou e ou devret kontan ou frer. (Zan 13:34, 35; Romen 5:6-8) I pa ti pou byen pour deside pa fer zanmi avek sa dimoun e evit li. O kontrer, demann ou lekor: ‘Eski mon frer pe fer en keksoz ki kont lalwa Zeova? Eski i pe esey fer mwan ditor par ekspre? Oubyen eski i akoz nou annan diferan personnalite? Anfet, eski sa frer i annan bann kalite ki mon ti a kontan annan?’\nPar egzanp, si i kontan koze e ou ou trankil, akoz zot pa travay ansanm dan predikasyon e vwar ki zot kapab aprann avek kanmarad? Eski sa frer i pli zenere ki ou? Eski ou’n santi sa lazwa ki ou gannyen ler ou fer en keksoz pour en dimoun aze, en dimoun malad oubyen enn ki dan bezwen? Eski ou kapab aprann avek sa dimoun pour ou vin en dimoun pli zenere? Pwen ki nou anvi fer resorti i, menm si ou ek ou frer zot diferan, ou kapab konsantre lo son bann bon kalite. Menm si i pa vin ou pli bon zanmi, zot pou kapab vin pli pros avek kanmarad. Sa pou fer ki i annan lape antre zot e dan kongregasyon.\nDan premye syek, i ti annan de ser ki ti apel Evodi ek Sentis. I paret ki zot ti annan diferan personnalite, me zapot Pol ti ankouraz zot “pour annan menm fason panse an sa ki konsern Senyer.” (Filipyen 4:2) Nou osi nou anvi ador Zeova ansanm avek nou bann frer ek ser e promot lape dan kongregasyon.\nPA LES BANN DEZAKOR KONTINYEN\nAkoz deswit nou devret debaras nou avek bann move santiman ki nou annan anver lezot? Nou kapab konpar sa bann santiman konman bann move zerb ki pous dan en zoli zarden fler. Si nou pa aras sa bann move zerb, zot pou anvai zarden antye. Dan menm fason, si nou bann move santiman anver lezot i vin for, sa pou kapab afekte kongregasyon antye. Me si nou kontan Zeova e nou bann frer ek ser, nou pou fer tou sa ki nou kapab pour fer ki i annan lape dan kongregasyon.\nLer ou esey fer lape avek lezot avek limilite, ou kapab sirprann pour vwar ki mannyer keksoz i mars pli byen\nLer nou esey fer lape avek lezot, nou kapab sirprann pour vwar ki mannyer keksoz i mars pli byen. En Temwen ki ti eksperyans sa i rakont son zistwar: “Mon ti santi ki en ser ti pe tret mwan parey en zanfan. Sa ti vreman agas mwan. Pli sa ser ti irit mwan mon pa ti reponn li byen ler i ti koz avek mwan. Mon ti dir dan mwan menm, ‘Si i pa donn mwan sa respe ki mon merite, mon pa pou annan respe pour li.’”\nApre ki sa ser ti’n reflesir lo son prop latitid, i ti dir: “Mon ti konmans vwar bann defo dan mon prop personnalite e sa ti fer mwan dezapwente. Mon ti realize ki mon ti bezwen sanz mon fason panse. Apre ki mon ti’n priy Zeova, mon ti aste en pti kado pour sa ser e ekri li en kart pour demann li leskiz pour mon move latitid. Nou ti may kanmarad e tonm dakor pour les pase tou sa ki ti’n arive. Nou pa’n ganny okenn problenm ankor.”\nTou dimoun i bezwen lape. Lorgey ek mank konfyans i anpes dimoun viv anpe. Sa i en keksoz ki komen dan sa lemonn, me Zeova i ekspekte ki son bann adorater i diferan. I devret annan lape ek linite parmi bann Temwen. Zeova ti enspir Pol pour ekri bann Kretyen “pour viv dan en fason diny akoz zot in ganny swazir.” I ti ankouraz zot pour fer sa avek “limilite, ladouser ek pasyans, siport kanmarad avek lanmour, fer bokou zefor pour gard sa linite ki zot annan gras a lespri sen e ki lape i ini zot tou ansanm.” (Efezyen 4:1-3) “Sa lape i ini zot [Pep Bondye] tou ansanm” e i vreman presye. Alor, annou fer tou sa ki nou kapab pour fer sa linite vin pli for e rezourd nenport ki problenm ki nou annan avek nou bann frer ek ser.\nPol ek Barnabas—De frer menm si zot ti diferan\nPol ti en dimoun ki pa ti per pour dir sa ki i santi. Avan i ti vin Kretyen, i ti “ankoler avek bann disip Senyer e i ti pe menas pour touy zot.” (Akt 9:1) Pli tar, Pol ti dekrir ki mannyer i ti abitye santi kont bann Kretyen: “Mon ti vreman ankoler avek zot.”—Akt 26:11.\nPol ti sanze apre ki i ti’n batize. Me dimoun pa ti oubliye ki kalite dimoun i ti ete avan. Menm pour en pe letan apre ki i ti’n vin en Kretyen, tou bann frer “ti per li akoz zot pa ti oule krwar ki i ti’n vin en disip.”—Akt 9:26.\nLer Pol ti al Zerizalenm, bann frer laba ti mefye li. Me en frer sorti Sip ki apel Zozef ti ed li. Zozef ti en frer ki ti zantiy e ki kongregasyon ti kontan e respe li. Anfet bann frer ti apel li Barnabas, ki vedir “Garson Rekonfor.” (Akt 4:36, 37) Ki mannyer Barnabas ti ed Pol? Nou lir: “Barnabas ti vin ed li e anmenn li kot bann zapot. Barnabas ti rakont zot an detay ki mannyer Sol ti vwar e tann Senyer pe koz avek li lo semen Damas e lafason ki i ti koz avek lardyes o non Zezi, Damas.” (Akt 9:26-28) Apre ki bann frer Zerizalenm ti tann sa ki Barnabas ti dir, zot ti konmans annan konfyans dan Pol e zot ti tret li konman en frer. Pa bokou letan apre, Pol ek Barnabas ti konmans fer travay misyonner ansanm.—Akt 13:2, 3.\nBarnabas ti’n bezwen apresye devouman ek lonnekte Pol parski Pol pa ti per pour dir e fer sa ki neseser. Pol ti’n bezwen vreman rekonesan pour travay avek en dimoun parey Barnabas ki ti zantiy e pran swen avek lezot.\nMe, pa Labib i dir ki en fwa Pol ek Barnabas ti “pran en gran lakoler” avek kanmarad? Akoz zot pa ti tonm dakor? Sa dezakor ant Pol ek Barnabas pa ti akoz zot diferan personnalite. I ti akoz zot ti annan diferan lopinyon lo si Zan ki osi ganny apele Mark ti kalifye pour vin avek zot konman en misyonner.—Akt 15:36-40.\nMenm si Pol ek Barnabas ti annan diferan personnalite, zot ti’n travay byen ansanm. Anfet, zot ti’n bezwen rezourd sa dezakor parski pli tar Zan Mark ti travay avek Pol ankor enn fwa. (Kolosyen 4:10) Parey Pol ek Barnabas, nou tou nou annan diferan personnalite. Kantmenm sa, nou kapab travay ansanm dan servis Zeova dan lazwa.


Love our children like we love ourselves\nTue, 01 June 2010\nJune 1, 2010 - "Children are our future, and it is for this reason that we prepare them well," President James Michel said in a message to mark children's day today.\nMesaz sorti kot Prezidan alokazyon Lazournen Zanfan\nSak zour dan nou lavi adilt, dan travay gouvernman, dan progranm lezot lorganizasyon pour byennet lapopilasyon, zanfan i okip en plas tre enportan.\nLe 1 Zen i sa dat spesyal ki dedye a byennet zanfan partou dan lemonn.Â Mon fanmiy, ansanm avek mwan, nou zwenn bann paran, ansennyan ek lepep Seselwa pou partaz sa lazournen avek nou zanfan.Â\nTenm pour sa lazournen, Zanfan: An Preparasyom pour Lavenir, i tonm byen avek nou tenm nasyonal Ansanm, Nou Pare pour Demen.Â Nou zanfan se nou. Nou zanfan se kontinyasyon nou lavi. Annou kontan nou zanfan parey nou kontan nou prop lekor. Zanfan se lavenir, e i pour sa rezon ki nou prepar zot byen. Demen, ler nou zanfan i vin adilt, zot osi a fer sa bon preparasyon pour sa zenerasyon ki vin apre.\nMon senserman kwar ki tou zanfan i ne inosan, zot ne bon. Larealite se ki sa monn ki zot ne ladan i pa touzour ideal pour elev en zanfan e fer li grandi byen.Â Â Lamazorite paran i zwe zot rol byen pour komans donn zot zanfan bon valer depi kot lakour, pour komans donn zot sa ledikasyon de baz pour zot entegre byen dan lanvironnman lekol apre. Gouvernman ek lezot partner dan ledikasyon i envestir pli gran porsyon bidze nasyonal pour laprantisaz.Â Bann larelizyon i donn sa bon gidans pour ledikasyon moral. Bokou lezot lorganizasyon e NGO i angaze dan bann aktivite, e pe konplemant ledikasyon formel pour ki nou zanfan i byen prepare pour demen.\nMon osi dir en gran mersi bann volonter ki travay dan bann mouvman ek progranm, e ki annan lentere nou zanfan aker. Ozordi i en zour pou osi montre lapresyasyon pour travay nob ki zot pe fer pour byen prepar nou zanfan pour lavenir.\nSak adilt i annan en kontribisyon pour fer. Annan respe pour kamarad, montre linite, i deza en gran kontribisyon. Paran, ansennyan ek bidze ki gouvernman i donnen i kapab pe donn pli gran sipor posib, me tou sa la i anven si sa pli gran lanvironnman andeor lakour, andeor lekol i pa konvenab pour nou zanfan grandi ladan.\nDan program En Moman Avek Prezidan dimans swar mon ti koz lo reform dan ledikasyon. Nou pe mont lo en lot nivo dan nou program letid. Apre ki nou'n konsolid nou sistenm ki garanti menm sans pour tou zanfan Seselwa, aprezan nou pe rod en pli bon kalite ledikasyon pour nouvo zenerasyon.Â Nou pe touzour rod sa meyer lanvironnman pou zanfan aprann.\nNou pe vwar ki ledikasyon dan lekol pa sifi. Nou bann paran ek adilt, nou kapab fer serten desizyon akoz nou leksperyans dan lavi. Annou ozordi, e toulezour, mazin sa zanfan inosan, ki pa kapab defann son lekor.\nPour nou zanfan, pour nou lavenir, annou touzour mazinn en lanvironnman sen kot i bon pour nou tou viv ladan. I devwar sak sitwayen Seselwa pour met latet ansanm, e trouv solisyon pour bann fleo dan nou sosyete.Â Annou fer li pour byennet nou zanfan. Nou kontinyen pres lanmour, me nou osi bezwen ferm kot i neseser.\nNou swet tou zanfan, partou kot zot ete, bonn fet le 1 Zen. Zot touzour dan nou lapriyer. Nou pou touzour donn sipor bann paran.Â Ki Bondye i beni zot tou.


Zezi lo lans Lanmer Galile | Lavi Zezi\nLo lans Lanmer Galile\nZEZI I APARET KOT LANMER GALILE\nPYER EK LEZOT I BEZWEN DONN MANZE BANN MOUTON ZEZI\nDernyen zour swar ki Zezi ti pase avek bann zapot, i ti dir zot: “Apre ki mon pou’n ganny resisite, mon pou al esper zot Galile.” (Matye 26:32; 28:7, 10) Aprezan en kantite son bann disip i vwayaze pour al laba, me ki zot devret fer Galile?\nApre sa, Pyer i dir avek sis zapot: “Mon pe al lapes.” Tou le sis i dir: “Nou pe vin avek ou.” (Zan 21:3) Lannwit antye zot pa atrap nanryen. Anmezir lizour i fer, Zezi i aparet lo lans, me zot pa realize lekel sa. Zezi i kriye: “Zanfan, zot napa nanryen pour manze zot?” Zot reponn: “Non!” Zezi i dir zot: “Zet zot lasenn lo kote drwat kannot e zot a ganny en pe.” (Zan 21:5, 6) Zot telman atrap en kantite pwason ki zot pa ni menm kapab redi zot lasenn dan bato.\nZan i dir avek Pyer: “Senyer sa!” (Zan 21:7) Pyer i taye e met son lenz lo li ki i’n tire pour li lapes. I sot dan delo e naz apepre 90 met ziska lo lans. Me lezot i swiv par deryer dousman dan kannot pe trenn sa lasenn ranpli avek pwason.\nLer zot ariv lo lans zot vwar “pwason lo labrez e dipen.” Zezi i dir: “Anmenn en pe pwason ki zot fek lapes.” Pyer i redi lasenn ater ki ranpli avek 153 gro pwason! Zezi i dir: “Vin pran brekfas.” Ni enn parmi zot napa kouraz pour demande “Lekel ou?” parski zot konnen ki i Zezi. (Zan 21:10-12) I fer trwazyenm fwa ki Zezi i aparet avek son bann disip konman en group.\nZezi i donn zot tou en bout dipen ek pwason pour manze. Apre, petet i get bann pwason ki zot in atrape e i demande: “Simon garson Zan, eski ou kontan mwan plis ki sa ki la?” Eski Pyer i pli kontan son biznes lapes ki sa travay ki Zezi i anvi i fer? Pyer i reponn: “Wi Senyer, ou konnen mon kontan ou.” Alor Zezi i ankouraz li: “Donn manze mon bann pti mouton.”—Zan 21:15.\nAnkor enn fwa Zezi i demande: “Simon garson Zan, eski ou kontan mwan?” Petet Pyer i en pe konfize la e i reponn senserman: “Wi Senyer, ou konnen mon kontan ou.” Zezi i donn preski menm larepons ki avan: “Pran swen avek mon bann pti mouton.”—Zan 21:16.\nPour en trwazyenm fwa, Zezi i demande: “Simon garson Zan, eski ou kontan mwan?” Aprezan eski Pyer i demann son lekor si Zezi i krwar ki i pa fidel. Pyer i dir: “Senyer ou konn tou keksoz, ou konnen ki mon kontan ou.” Ankor enn fwa Zezi i dir Pyer sa ki i bezwen fer: “Donn manze mon bann pti mouton.” (Zan 21:17) Bann ki responsab dan kongregasyon i bezwen ed bann ki form parti troupo Bondye.\nZezi ti ganny arete e touye akoz i ti fer sa travay ki Bondye ti donn li pour fer. Aprezan i fer Pyer konnen ki menm keksoz pou arive avek li. Zezi i dir: “Ler ou ti pli zenn, ou ti abitye sanze e al kot ou anvi. Me ler ou vin pli vye, ou pou lev ou lebra e en lot dimoun pou met ou ou lenz e anmenn ou kot ou pa anvi ale.” Par kont Zezi i ankouraz li: “Kontinyen swiv mwan.”—Zan 21:18, 19.\nPyer i vwar zapot Zan e i demande: “Senyer, be sa zonm?” I anvi konnen ki pou arive a lavenir avek sa zapot ki Zezi i kontan? Zezi i reponn: “Si i mon lavolonte ki i reste ziska ki mon vini, ki sa i konsern ou?” (Zan 21:21-23) Pyer i bezwen swiv Zezi e pa trakase avek sa ki pou arive avek lezot. Be kantmenm sa, Zezi pe montre ki Zan pou viv pli lontan ki bann lezot zapot e ki i pou ganny en vizyon kot i pou vwar Zezi vini dan Rwayonm Bondye.\nByensir, i annan bokou lezot keksoz ki Zezi ti fer, ki menm en kantite roulo pa ti pou ase pour ekri tou.\nKwa ki montre ki bann zapot pa ti asire ki pour fer Galile?\nKi mannyer bann zapot ti kapab rekonnet Zezi kot Lanmer Galile?\nKi Zezi ti dir bann ki responsab dan kongregasyon i devret fer?\nKi Zezi ti dir konsernan lanmor Pyer?\nPartaze Partaze Lo lans Lanmer Galile


Vol dan labank ek bizoutri\nEn trwazyenm lensidan vole in osi ganny raporte kot snacks shop Nica Snacks, Victoria House.\nSi Nica Snacks ti ouver son laport apre ki voler ti’n vol anviron 700 roupi, labank Credit Union ek bizoutri African Jewels ti deside gard zot laport fermen antretan ki lapolis i kontiny zot lanket dan sa bann ka vol.\nDapre portparol lapolis, Msye Jean Toussaint, sa ka vol kot labank Credit Union ti ganny raporte par en travayer sa labank Dimans bomaten.\nTouzour dapre Msye Toussant, anviron 1 milyon roupi in ganny vole dan sa labank apre sa ki ti antre anndan ti’n ganny akse avek strong room (sa landrwa dan ki bann keksoz valer ek larzan i ganny garde dan en labank).\nTrwa travayer sa labank i an detansyon lapolis swivan sa ka vol.\nLabank Credit Union i repran son servis normal ozordi apartir 9er30 bomaten e bann responsab pe fer konnen tou kliyan ki zot pa’n perdi okenn larzan ki dan zot kont vi ki tou propriete Credit Union enkli larzan i kouver par lasirans.\nTrwa lezot dimoun in ganny arete dan sa lensidan vol kot bizoutri African Jewels, ki sitie pros avek laboutik Trendy anvil.\nMsye Toussaint i dir ki se en endividi ki ti pe pase dan sa zanmerant Lendi granmaten ki ti remarke ki sa bizoutri ti’n ganny kase e i ti raport sa ka avek lapolis.\nDan sa enn ka, voler in vol bizou ek bann mont ki ti trouve dan vitrin sa magazen.\nZournal Nation in aprann ki sa i dezyenm fwa ki voler i kas sa bizoutri dan lespas 2 semenm.\nYer bomaten ti osi annan rimer ki dimoun ti’n kas labank Barclays Baie Ste Anne Praslin. Me lapolis in dir ki se en motoris ki ti aksidantelman tap dan sa labank e andomaz laport letan i ti pe fer aryer apre ki i ti’n tir larzan lo ATM.


(Leader of Government Business, Hon Charles De Commardmond) Response to SONA 2019 – The National Assembly of Seychelles\nHome » This Week in the House » (Leader of Government Business, Hon Charles De Commardmond) Response to SONA 2019\n(Leader of Government Business, Hon Charles De Commardmond) Response to SONA 2019\nREPONS SONA 2019\nDiskour Prezidan Danny Faure Mardi le 26 Fevriye dan sa Lasanble pann zis donn nou en portre lo leta nou nasyon.\nDiskour in osi montre nou kalite Prezidan ki pe diriz Sesel Ozordi.\nMwan Myse Speaker, Monn vwar en Prezidan kalm.\nEn Lider ki an kontrol. En lafors trankil.\nMonn vwar li demontre respe.\nMonn vwar li demontre limilite e rekonet ki sikse Sesel, se pa li tousel ou son Gouvernman ki’n akonpli.\nMonn vwar en Prezidan rekonesan, ki konsyan ki se gras a travay dir e devouman sak Seselwa, ki Sesel in ariv kot I ete Ozordi.\nDir Mersi Myse Speaker, pa vedir zwe bon boug.\nDir Mersi I bon savwar viv.\nDiskour Prezidan in enn ki donn konfyans nou pep.\nI montre nou ki nou annan en Prezidan ki annan en vizyon kler e ki pare pou pran desizyon difisil.\nPrezidan pann vin fer politik dan Lasanble. In koz fransman avek lepep Seselwa.\nIn fer en diskour fran e onet.\nE se lo sa diskour fran e onet ki nou kote United Seychelles pou adrese.\nPrezidan pann dir ki tou I parfe.\nIn fran, in koz laverite lo bann vre defi ki devan nou.\nMwan Myse Speaker, monn vwar en vre Lider devan sa Lasanble mardi pase.\nMonn vwar sa kalite Lider e Prezidan ki Sesel I bezwen.\nEn Lider ki pa vin polariz lopinyon, me enn ki annan abilite pou inifye sa pep.\nEn Lider ki demontre lafors san ki I entimid ou abes son bann oponan, me ki fer li trankilman e avek respe.\nAkoz lafors Myse Speaker, pa vedir lekel ki kapab kriy pli for ou sa ki montre pli gro lebra.\nPrezidan Faure I travay dir.\nPour li ‘’Sesel I parlao tou.’’\nSon konpa in set lo stabilite, linite e prosperite pour tou Seselwa pe enport kwayans politik. (mon repete)\nMalgre tanpet, Prezidan Faure in tenir for.\nIn annan bokou pile, in annan bloke.\nZot in anmar son lanmen e anpes li ranforsi son lekip.\nIn annan freeze. Zizman. Zwe lakour. Imiliasyon plizyer dimoun.\nE apre in defrost lanmenm. Ou a kwar tou batri in desarze e in flak. Pete glob. Msyse Spiker.\nE ki nou’n vwar? Prezidan Faure in ankor for e prezan ki i for.\nSa en Lider. En vre lider. Enn ki vreman kapab diriz pei.\nEn zonm ki kalm e for. Ki annan tolerans e anmenmtan sa rezilyans pour tenir presyon. Akoz nou a rapel, kot i ete lanmans pwalon i so.\nPrezidan Faure I en Vizyoner ki pe enspir nou pep e donn Seselwa lespwar pou mars ver lavenir latet an ler ranpli avek konfyans.\nNou dan United Seychelle nou’n gany enspire par Prezidan Faure e son diskour.\nAkoz nou par natir, nou en parti pozitiv.\nPou nou Myse Speaker, ver delo I touzour lanmwatye plen olye lanmwantye vid.\nProblenm pa zis Sesel. Mon kwar ki Seselwa in ase matir e enformen pou vwar ki defi i ekziste dan tou pei.\nMe Myse Speaker, sa ki separ Prezidan Faure avek lezot e sa ki separ United Seychelles avek lezot se ki nou, nou pa vin focus lo problenm nou.\nUnited Seychelles I enterese avek solisyon olye vwar zis problem, zis pou fer dimoun kwar ki tou keksoz dan sa pei I mal.\nNou pa kapab les problenm konsonm nou, nou pa kapab zis kritike, konplent e apre dir nou pann gany enspire.\nMe ler ou dan en leta sitan negativ Myse Speaker, ler olye donn en koudmen nou zis saboule, ler olye konfront difikilte, nou saye, ki mannyer ou ekspekte gany enspire?\nSa I parey en dimoun ki touzour an retar, touzour pe konplent, I mank avyon epi I dir avyon pann take off.\nMe Myse Speaker, sa avyon lontan in take off.\nMe letan ou touzour AN RETAR, pa blanm pilot avyon si ou ganny kit ater.\nLe pwen Myse Speaker, se nou dan United Seychelles, nou enspire par diskour Prezidan akoz I ofer lespwar pep Seselwa.\nNou nou dir avek tou Seselwa, annou ansanm kontinyen travay dir. Akoz avek travay dir, pou annan mwens retar.\nNou nou kwar dan dir mersi akoz nou rekonnet lakonplisman nou pei. Nou fyer sak fwa ki nou travay dir I gany rekonet atraver lemonn.\nMyse Speaker, dan United Seychelles, ler Sesel I premye lafrik pour en bon rezon, nou selebre akoz se Seselwa ki top.\nUnited Seychelles pa selebre ler nou fail, nou pa glorifye dan soufrans nou pep e rod sak loportinite pou zet nou pei anba ouswa met disel dan son boubou.\nMalerezman, se sa leta lespri serten nou ozordi dan sa pei.\nKonbyen fwa dan sa lasanble Myse Speaker nou’n tann 40% lapovrete?\nSa in vin en nespes lapriyer.\nMe ler World Bank, UNDP, Nasyon Zini, WHO e lezot I montre progre kontinyel ki nou pei in fer anba United Seychelles, sa Lasanble I reste trankil.\nMon pa vwar sa lafyerte, sa sans patriotism parey mon vwar sa pasyon e leksitasyon ler nou tande nou’n fer mal.\nMon demande, eski nou tou nou bann vre patriot Seselwa?\nKi mannyer nou kapab apresye le byen otour nou ou kontribye pou en pli bon leta nou nasyon, si nou menm nou, nou kontinyen noye dan lanmertim e vanzans?\nMyse Speaker, nou bezwen parey Bob Marley in dir ‘emancipate ourselves’ avek sa kalite ‘mental slavery.’ Annou deblok nou lespri e tir negativite.\nNou pa kapab denigre nou pei, kontinyen ankouraz en kiltir ki glorifye problem e tou sa ki mal. Nou bezwen arête priy pou maler apre konplent ler nou rekolte problenm.\nKi nou ekspekte nou lazenes I fer Myse Speaker, si nou koz lo zot zis ler zot dan lapoud e lo metadonn?\nMe leta nou nasyon, I montre nou ki mazorite zenn dan sa pei I bann manrmay konfyan, ki pe fer sikse –menm lo nivo mondyal- dan domenn akademik, sportif e lanvironnman.\nOli lankourazman pou sa bann zenn? Oli felisitasyon?\nEski I zwe bon boug ler nou rekonet e ankouraz sikse?\nEski dir mersi in vin en pese dan sa pei?\nMyse Speaker annou lev Sesel anler.\nOzordi, I sagrin mwan pou dir, ki se etranze ki vin sant nou laglwar e elev nou moral koman en nason.\nGranmersi Prezidan Faure I annan sa tanperamen e bon zizman pou diriz sa pei. I pa zis rabase devan en mikro, me I diriz par lekzanp.\nI rekonet letan pei pa pe fer osi byen, me I ankouraz e felisit nou ler nou reisi.\nMyse Speaker se sa ki United Seychelles I ofer Seselwa.\nNou en parti lespwar e se avek lespwar e determinasyon ki nou pou reisir sirmont nou bann defi.\nLeta nou nasyon pa enn ki parfe.\nDezapwentman, problem e defi i par dan lavi.\nPolitik- pa en politik saboule e destriktiv, me en politik pragmatik e konstriktiv- i en zouti pour travay lo defi e amelyor kondisyon lavi en pep.\nPrezidan Faure dan son diskour in tous plizyer pwen e propoz solisyon konkret pou adres bann defi.\nUnited Seychelles I siport son propozisyon lo size lalkol.\nKontrerman a sa kin gany dir, Prezidan in brav e fran lo sa size.\nLalkol I en problenm ki pe ronz fabrik nou sosyete.\nPandan bokou letan nou’n mank kouraz pour adres sa problenm.\nMon kwar ki tou Seselwa ki vwayaze in vwar ki I annan landrwa e ler spesifik ki vann lalkol.\nSi nou oule bouz devan, nou bezwen fer sa ki neseser.\nMon konnen ki depi lontan Konsey pou drog avek lalkol –DAC- e osi CARE e bann legliz pe demann Gouvernman pou pran ban tel mezir.\nMon swete ki sosyete sivil I siport sa demars akoz nou tou koman en sosyete nou devret koz en sel langaz e anvoy menm mesaz.\nBokou letid in fer par Minister Lanfanmiy kin demontre lenpak negativ vyolans domestik lo lafanmiy, lo zanfan e son kou ekonomik pou pei.\nDan bokou ka, vyolans I lye direkteman avek labi lalkol.\nIn ler pour nou ranvers sa sitiasyon e mon konvenki ki lanons Prezidan I en bon pa dan sa direksyon.\nMe mon kwar osi, nou kapab al pli lwen. I annan bokou pour fer ankor pou ki sa kiltir bwar an ekse, I ganny eliminen dan nou pei.\nUnited Seychelles I donn son siport total propozisyon Prezidan pou separ landrwa ki vann lalkol avek laboutik.\nMyse Speaker, in ler pou pran aksyon e fer keksoz diferaman.\nMe konpran nou byen. Nou pa pe dir personn pa vann lalkol.\nMe I bezwen annan en lord dan fason ki lalkol I gany vann.\nNou pa kapab kontinyen avek en sitiasyon kot konmela, laboutik I gany penn avek posters ki advertise labwason.\nEski I byen ki ler ou zanfan I antre dan en laboutik, premye keksoz ki i vwar se letazer bwar avan manze?\nKi mesaz nou pe anvoy avek nou zanfan e nou lazenes?\nSa pa ase rezon pou vann lalkol dan son prop landwa?\nIn ler pour nou aret blok semen e kree problem trafik letan nou park devan nenport laboutik akoz nou oule aste lalkol.\nAn sa ki konsern drog Myse Speaker, United Seychelles I reste solider avek bann viktim e zot fanmiy.\nSa trazedi I douloure pou nou pep, me nou bezwen annan kouraz pou pran bann desizyon difisil.\nRealite Myse Speaker se ki ladiksyon I en maladi e nou bezwen ofer sa bann zenn swen e tretman.\nI fasil kondannen, I fasil pas zizman, me mon le dir avek tou Seselwa, pou montre plis konpasyon.\nLadiksyon I serye.\nTrafik drog I enn bann pli gro defi ki lemonm in fer fas avek.\nMon demann en kestyon avek sak Seselwa ozordi.\nSi ti annan larepons senp, si ti vreman fasil, akoz ki bann pli gro pei, avek plis resours ki nou, pankor kapab rezourd sa problenm?\nLekel sa pei, devlope ou ki ankor pe devlope, kin reisir elimin drog konpletman dan son sosyete?\nMyse Speaker napa; me sa pa anpes nou lager avek tou nou kouraz pou protez nou zanfan e sov bann kin tonbe.\nOzordi Myse Speaker, mon le anmenn sipor United Seychelles pou zefor ki pe gany fer par APDAR e tou lezot lazans e partner ki pe travay avek bann adikt.\nAnnou mazinnen Myse Speaker, se nou zanfan, nou bann frer e ser Seselwa ki bezwen led.\nAnnou tret zot avek respe.\nAnnou montre zot ki lasosyete pann rezet zot.\nDan sa laliny Myse Speaker, mon le propoze ki Minister Lasante I rekonsider sa bann landrwa piblik, kot zot donn sa bann zenn metadonn.\nI annan nou Myse Speaker, ki maltret sa bann manrmay ler nou pase e vwar zot dan laliny pe esper latizann.\nMwan Myse Speaker i aras mon leker ler mon vwar sa bann zenn.\nSe pourkwa mon demann Gouvernman pou donn sa tretman dan en fason e fasilite, ki respkete dignite imen sa bann zenn e retir stigma.\nNapa malad ki gany tretman dan piblik koumsa.\nLADIKSYON I en maladi, e in ler pou nou tret sa bann zenn avek plis dinite e respe, pou zot realize ki sosyete pann rezet zot, e pou zot osi annan plis respe pou zot prop lekor.\nUnited Seychelles I akey lanons Prezidan ki noun gany finansman avek Gouvernman Emirat Arab Ini, pou konstrir sa sant Cap Ternay e osi avek Lotorite Franse e Linyon Eropeen pou develop progranm.\nNou dan United Seychelles nou mesaz I kler an sa ki konsern labi e trafik drog.\nNou demann Prezidan pou pa les okenn nou zenn ater. Ziska sa dernyen adik, nou devret fer tou pou donn li en dezyenm sans refer son lavi. Li osi I nou zanfan.\nPar kont, nou dan United Seychelles nou le vwar plis aksyon kont trafiker.\nOkenn trafiker pa devret kwar ki zot ‘’safe’ pou kontinyen anpwazonn sa pep.\nMon espere ki sa nouvo Lazans Nasyonal pour Lentelizans I a donn priyorite lalit kont trafik drog.\nLo size lapovrete Myse Speaker, mon kwar ki in ler pou nou annan en lapros serye lo sa size.\nUnited Seychelles pa pou pran okenn lektir avek bann ki pe fer nou kwar ki Seselwa pe mor lafen, ki napa manze, napa delo, napa travay, napa lakaz, napa ledikasyon ou napa lasante.\nMyse Speaker se sa lapovrete.\nSe sa kondisyon ki ti ekziste Sesel 50an pase e ki United Seychelles in retir sa pep ladan.\nAnnou pa konfiz kou lavi avek lapovrete. Annou pa konfiz sa pep avek statistik ki pa konplet.\nSa ki le koz lo lapovrete, mon dir zot al koz avek zot gran paran e I ava rakont zot vre lapovrete dan Sesel.\nPar kont Myse Speaker, United Seychelles pou reste touzour lokote bann ki mwen fortinen.\nKot I annan vre bezwen, kot dimoun I bezwen lasistans, nou siport bann mezir parey ki Prezidan in anonse pou émpower’dimoun e retir labi dan sistenm.\nMesaz United Seychelles I kler.\nSesel 2019 pa Sesel 1976.\nSeselwa ozordi I annan loportinite, Seselwa I annan swa.\nAnnou aret fer politik 40%.\nLer etranze i visit Sesel:\n• Zot vwar kalite lakaz ki nou apel Social Housing,\n• zot vwar sa kantite loto nef lo semen,\n• zot konstat bann statistic parey kantite dimoun ki vwayze par an,\n• zot vwar lakantite dimoun ki proprieter zot prop lakaz,\n• zot vwar kantite lakaz ki annan akse avek delo trete e elektrisite,\n• zot vwar lakantite dimoun ki annan telefonn portab e akse avek internet\n• zot vwar akse ki dimoun I annan avek ledikasyon e lasante\n• Myse Speaker si mon kontinyen mon pou fini demen bomaten.\nMe le pwen I ki sa bann dimoun I riy nou. Zot demann nou, oli lapovrete? Zot mem dir nou, ki nou pa kalifye pou gany led. E tou sa I bann siny nou pa en pei pov.\nMyse Speaker, pou bann ki fer resers lo lot kote latab, mwa les zot al rod bann statistik spesifik pou bann size ki monn site.\nUnited Seychelles I konnen ki in fer pou sa pep.\nE kot I annan bezwen, kot dimoun I gany kit deryer, se nou kin touzour la, pare pou ede e ofer nou solidarite.\nNou pou kontinyen, me nou bezwen fer lasistans vin pli efektiv.\nLakaz Myse Speaker I en lot size ki Prezidan in anons nouvo mezir.\nE lakaz, I en lot size ki United Seychelles pa bezwen lektir lo la.\nLetan nou ti konmans konstrir lakaz lo later konble Roche Caiman, en bann ti maltret Seselwa e dir zot ki Gouvernman pe met zot dan lakaz lapen.\nPa bliy Nageon Estate, sa dapre zot ti lakaz Pizon.\nMyse Speaker, sa Gouvernman anba United Seychelles in kree loportinite pou dimoun vin proprieter zot prop lakaz.\nPermet mwan partaz en statistik pour bann ki le fer nou kwar ki Seselwa pe dormi anba ros.\nDernyen resansman I montre nou ki ozordi, dan 75% lakaz dan Sesel, 3 dan 4 lakaz, I annan zis 4 dimoun ou mwens ki viv dan sa bann lakaz.\nSa I vedir ki nou problem lakaz i plito baze lo lekspektasyon e swa ki dimoun I annan e non pa neseserman avek bann lakaz ankonbre, kot dimoun pe dormi lo kanmarad.\nE kot I ankor annan lakaz ankonbre, se bann leksepsyon e se sa ki nou polisi lakaz pe adrese.\nMyse Speaker, United Seychelles I rekonet lekspektasyon Seselwa pou annan son prop bout later e lakaz.\nMe annou pa konfiz problem personel dimoun ouswa problem sosyal parey ler fanmiy I kase pou vin fer politik avek size later e lakaz.\nUnited Seychelles I siport Prezidan Faure 100% pou 100%, akoz si nou aziste sistenm pwen avek bann nouvo mezir ki Prezidan in anonse, si nou konplet sa 3000 lakaz avek lasistans Gouvernman Lenn, mon konvenki, ki nou bann frer e ser Seselwa ki bezwen lakaz, pou gany asiste.\nPou konklir Myse Speaker, Mon le servi en fraz dan diskour Prezidan.\nPrezidan in fer nou rapel ki Leta Nou Nasyon se Nou.\nMyse Speaker, Ozordi nou annan loportinite partisipe, kontribye e kritike.\nMe annou fer li dan en fason konstriktiv.\nMon lans lapel alor avek tou Seselwa, nenport ki kwayans politik pou nou osi met Sesel premye.\nAnnou apiy nou pei.\nUnited Seychelles in annan loner pou diriz sa pei pandan tou sa letan, e malgre bann mankman, nou’n reisi kree en nasyon Seselwa, ki ozordi I kapab debout avek lafyerte akote lezot nasyon o monn.\nUnited Seychelles in kre loportinite pou tou Seselwa grandir e determin kalite lavi ki I anvi.\nSe sa pli gran rev e pli gran dezir ansyen Prezidan Rene ki’n fek kit nou.\nFodre ki zenn Seselwa I sezi loportinite, ki zot aprann ki zot annan respe, ki zot annan konfyans e lespwar dan zot lekor e zot pei.\nOzordi, ler nou regard leta nou nasyon, nou dan United Seychelles nou dir Prezidan Rene mersi, mersi e mersi.\nPrezidan Rene pa ti en zonm parfe, I pann reisir fer tou dimoun kontan, me mon konnen ki in fer bokou, bokou e bokou menm pou pep Seselwa.\nSon pli gran lakonplisman, e pli gran lakonplisman United Seychelles, i en Sesel kot sak fanm, sak zonm, sak zanfan I annan loportinite, e i annan swa.\nUnited Seychelles in lager pou met sa fondasyon an plas. Pou retir inegalite ek lenzistis dan sa sosyete.\nRezilta, I dan sa Sesel ki nou vwar otour nou Ozordi.\nKonpar sa Sesel 40 an pase, e apre vin dir mwan, ki sa pei pann devlope, ki Seselwa pann progrese.\nNou dan United Seychelles nou pare pou fransir sa lot letap nou developman. Parey nou vizyon dan nou konstitisyon I dir “A United Seychelles where every child, woman and man is empowered to cross the next frontier of development.’’\nNou dir avek sa pep, zwenn nou, (follow US) kontinyen travay dir, kontinyen siport kanmarad e reste solider pour ki ansanm nou anmenn nou Sesel pli devan.\nNou dan United Seychelles, koman en parti progresis, patriotik e demokratik, nou siport Prezidan Faure pour en Sesel ini; pour ki tou Seselwa i kapab travay ansanm, pour nou Sesel ki par lao nou tou.\nAn siportan son mesaz lo leta nou nasyon, nou dan United Seychelles, nou renouvle nou sipor pou vizyon ki in etale pou lavenir Sesel, e nou pou fer sir ki I reisir. Mon lans en lapel avek Lepep Seselwa pou siport Prezidan Faure dan sa travay nob ki I pe fer.\nMsye Spiker, mon remersye ou.\nPresident Faure Delivers the Message on the State of the Nation 2020


LAVWA LAZENES : Kenny Hokan\nI annan bokou zenn ki kontan travay Sesel. Pa fer sa fot pour krwar ki tou zenn i dan drog oubyen ki zot napa vizyon!\nSa i senpleman en kalite konversasyon ki serten politisyen i oule fer nou krwar ladan. Si nou les zot fer nou krwar ki nou lazenes in fini, se dan sa fason ki zot krwar ki zot pou ganny pouvwar politik. Me laverite se ki i ankor annan bokou zenn ki diferan. Zot stil lavi i fer nou konpran ki nou merit annan ankor bokou lespwar dan lazenes Seselwa.\nKenny Hokan i aze 37 an e i pe reste dan distrik Mont Buxton. I travay kot PUC konman en “Meter Reader”. Setadir tou le zour i leve byen bomaten pour li pas kot lakour dimoun e anrezistre ki kantite elektrisite oubyen delo ki zot in servi.\nSa i en louvraz ki tre konplike. I annan letan kot ou kapab ganny abize e menm ensilte avek dimoun ki pa kontan sa “bill” ki ou donn zot apre ki ou’n lir zot “Meter”. Me kontan oubyen pa kontan, i bezwen annan dimoun ki fer sa louvraz.\nMe apard sa, Kenny i en zenn ki osi enterese dan sa ki pe pase dan politik son pei. I ekout tou sa ki pe pase dan gouvernman e menm andeor gouvernman.\nI osi ekout tou sa ki pase dan Lasanble Nasyonal e menm andeor Lasanble Nasyonal. Se pour sa rezon ki i ti kapab partaz sa bann lopinyon swivan avek nou zournal. Son bann lopinyon i reflekte sa ki bokou lezot zenn i osi kwar ladan ozordi.\nThe People: Konman en zenn, kimanyer ou war sitiasyon politik an zeneral Sesel?\nKenny Hokan: Politik i en pe enteresan. I annan keksoz ki Parti Lepep i kapab fer pli byen ki sa. Lasanble Nasyonal pa pe “perform” parey dimoun ti pe ekspekte pour fer pei mars pli byen.\nKenny Hokan: Parti Lepep mon vwar en vizyon avek li e son vizyon i pli kler ki pour tou lezot parti politik. Akoz ki mon dir sa ?\nLetan ou gete, 40 an pase letan ki pei ti pe konmans anvoy son lipye pour bouze, Msye France Albert René konman dirizan sa lepok ti met keksoz o kler. Par egzanp, atraver bann proze konblaz, son vizyon ti pou 40 an apre.\nLetan serten politisyen ti pe “boycott” konblaz, li i ti konnen ki i ti pe fer. Ozordi nou vwar son bann rezilta ki i pe anmennen. Se lo sa menm konblaz ki bokou lakaz pe ganny fer pour Lepep Seselwa.\nSe osi lo sa menm konblaz ki tou biznesmenn Seselwa pe rod en plas pour fer zot biznes.\nThe People: Kwa ki ou krwar i bon avek Parti Lepep e kwa ki ou krwar i merit ganny aranze ?\nKenny Hokan: Sertennman letan mon get Parti Lepep, pa tou keksoz ki dan dimyel ek diber. I annan keksoz ki zot kapab aranze. Par egzanp: Pri Lavi. Saler pour travayer. Nou parti i bezwen fouye e gete ki i kapab fer anplis pour sa pep.\nKenny Hokan: Mon vwar li ase popiler akoz bann zenn deor, menm bann ki dan drog zot pe dir ou se gras a Parti Lepep ki i annan dimoun ki pe eseye retir zot dan sa problenm.\nKenny Hokan: Danny Faure i definitivman meyer dimoun pour diriz pei pandan sa letan. Parey mon ti pe dir ou pli boner, ansyen Prezidan Albert René ti annan son vizyon pour son letan. I’n fer son bout. Prezidan Michel ki’n vin apre li, in osi fer son bout.\nMe la i letan Prezidan Danny Faure.\nKenny Hokan: Lasanble Nasyonal pa pe marse e les mwa eksplike. Zot pa pe get dimoun ki vivan la ozordi. Zot pe get dimoun ki’n fini mor. Zot pe travay pour le mor. Kestyon ki mon demande se: Ki zot pou fer pour dimoun ki la ozordi ?\nZot pe travay pour lanmor e avek rankin. Se sa ki mon pe vwar ozordi. I annan en kantite problenm dan pei me zot pa pe koz lo la.\nThe People: Kimanyer ou ti a kontan vwar sa pei a lavenir ?\nKenny Hokan: Mon ti a kontan vwar li retourn parey i ti ete avan kot sa parti politik ki ansarz gouvernman i osi ansarz Lasanble Nasyonal. Se koumsa ki en parti politik i kapab enplimant son vizyon byen.\nKenny Hokan: Mwan fransman mon pa pe vwar lezot parti politik. Koman en zenn mon krwar ki Parti Lepep i merit sa enn ki gannyen dan eleksyon pour diriz pei.\nLetan mon pe get LDS, zot pe travay zis pour rankin. Mon pa pe vwar nanryen ki zot pe fer pour re-aranz pei.\nThe People: Kimanyer ou war lavenir politik Sesel apre sa 2 prosen eleksyon ?\nKenny Hokan: Seselwa i merit desann e donn Parti Lepep sa vot ki i merite. LDS pe travay zis lo lanmor e ou pa pe vwar sa striktir e nide ki zot pe vin avek pour avans pei pli devan.\nAlor mon krwar ki se sa ki Seselwa pour dir atraver zot vot.


Parti lopozisyon dan Lasanble i siport demars pour lev iminite Msye Ferrari\nDirizan lopozisyon dan Lasanble in yer deklar sipor LDS (Linyon Demokrtaik Seselwa) dan demars pour Lasanble Nasyonal lev iminite parlmanter manm elekte pour Mont Fleuri Msye Jean François Ferrari pour permet li reponn prosekisyon ki ansyen Prezidan James Michel in dir i pou anmennen kont li.\nSa ti vin apre ki Spiker Lasanble Nasyonal, Msye Patrick Pillay ti fer resorti ki ti annan de let, enn sorti kot Sef Ziz Mathilda Towmey e lot kot ansyen Prezidan James Michel, ki in ganny ekzize pour lir devan lasanble e devan medya.\nSa de let ti fer referans avek komanter ki Onorab Jean François Ferrari ti fer dan son lentervansyon le 9 Novanm e ki ti al konm swivi : «Lo kote zidisyer sa i pli gran katastrof, repitasyon sa lebra enportan gouvernman in degrade akoz bann pratik malisye ek bann lazandan personnel sa ki ansarz, ankouraze par Msye James Michel ek son group dezespere pour protez son byen mal aki e anpes prosekisyon. Repitasyon Sef Ziz i dan labou akoz bann pratik ilegal. Nou’n trouve kot i pe kas anba Prezidan Larepiblik me i paret ki bann lotorite i per met lord dan sa lenstitisyon».\nLet sorti kot Sef Ziz Towmey ti dir ki sa komanter ti defamatwar e enflamatwar e ki brans zidisyer i pa en katastrof me okontrer pe mars konm i devret.\nI ti dir ki Msye Ferrari in kas standing order 54 (1) lo konteni diskour ki dir ki en manm lasanble i devret koz spesifikman lo size amen e pa entrodwir lenformasyon ki pa relevan.\nI ti azoute ki sa remark i osi al kont standing order 54 (5) ki sit ki en manm pa devret fer referans avek kondwit en prezidan, vis prezidan, ziz ekstera omwen ki sa i ganny fer dan en mosyon.\nLet ti termin avek demann ki Onorab Ferrari i devret demann Sef Ziz en leskiz e retract son lakizasyon.\nDezyenm let sorti kot Msye Michel ti en pe pli ferm e ti dir ki si Onorab Ferrari pa ti annan rekour a son privilez parlmanter sa alegasyon ti kapab annan «represay legal de lapar son bann viktim.» (Bann lekter i ganny envite pour lir let konplet Msye Michel dan nou edisyon Sanmdi le 11 Novanm ouswa lo nou sitweb).\nLo son par Onorob Ferrari ti reponn ki i pa pou demann lekskiz pour okenn keksoz ki in dir e in menm azoute ki i pare pour lev son liminite pour ki Msye Michel i kapab pourswiv li si i swete.\nTandis ki pour let Sef Ziz Towmey i ti dir ki i pa pou reponn akoz bord lapwentman konstitisyonel in deza konmans en prosedir ki enkli sef ziz.\nOnorob Wavel Ramkalawan ti anmenn son sipor pour son koleg e in fer resorti ki lopozisyon i siport Msye Ferrari e ki li personnelman i pou anmenn en mosyon pou fer ki son iminite i leve e in demande ki Msye Michel i vin devan e fayle son ka.


Lapolis i blok semen swivan aksidan lo semen La Misère (Kannal Lanmor) - Seychelles Nation\nLapolis i blok semen swivan aksidan lo semen La Misère (Kannal Lanmor) | 14 February 2020\nSa ‘trailer’ avek son kontener lola apre ki i ti’n al rann lapel dan ranpar (Sours portre : DRDM)\nAkse avek rezyon was Mahé via semen La Misère ti bloke yer swivan en aksidan raporte ver 10er20 bomaten dan sa landrwa mye koni konman Kannal Lanmor.\nI paret en kanmiyon ki ti pe anmenn en kontener manze zannimo ti kit son semen e tonm lo son kote e reste sispann lo en ranpar ki vir lo semen andesandan Grand Anse.\nSa aksidan ti koz en lenkonvenyans pour tou lezot motoris ki ti a pe monte e desann enkli pyeton. Lapolis ti deside pour ferm sa semen toudswit pour evit plis danze.\nBann reprezantan lapolis, Lotorite Transpor lo Later, DRDM, UCPS, propriyeter sa kanmiyon, ti pe deside kimannyer pour retir sa kanmiyon san koz plis dega lo semen.\nDrayver sa kanmiyon, en zenn-onm 32-an ti ganny transporte Lopital Sesel pour tretman lo son bann blesir grav.\nAsistan Sirentandan Antoine Desnousse ki ansarz seksyon trafik dan lapolis, ti dir ki zot pa konnen kwa egzakteman ki’n arive, me ler zot ti ariv sa landrwa zot ti vwar sa kanmiyon la, aparaman in kit semen e drayver in al lopital.\n«Sa kanmiyon i annan en kontener lo li e sa kontener i sarze e se pour sa rezon ki nou bezwen ferm semen, akoz si sa kontener i desann, sa ‘trailer’ i desann, i pou koz en problenm. Nou pe deplway dimoun la anba dan semen La Misère kot krwaze pour enform motoris ki semen i fermen e anba dan krwaze Grand Anse osi, i fermen, » Msye Desnousse ti dir.\n« Se sa ki nou’n rod dimoun, lotorite transpor lo later pour vin la e deside ki bann prosen letap. Propriyeter lakonpannyen ACL ti la, nou’n koz ek li, nou pe fer bann laranzman neseser pour nou kapab tir li ozordi.»